Pemerkasaan PdPR pada PKP 3.0

Semua pihak semakin menerima hakikat bahawa bidang pendidikan pada hari ini lebih banyak menggunakan kaedah pengajaran dan pembelajaran di rumah (PdPR) berbanding dengan kaedah bersemuka, membuatkan banyak pihak yang semakin matang dalam melakukan penambahbaikan dari segenap segi. Malah, banyak juga pihak termasuk kerajaan sering tampil dengan pelbagai jenis bantuan serta teknik baharu bagi membantu guru, pelajar dan ibu bapa, dalam usaha memastikan PdPR berjalan dengan baik dan berkesan.

Jika dahulu, perkara utama yang sering dikatakan menjadi kekangan ialah keadaan ekonomi pelajar kerana tidak semua ibu bapa mampu menyediakan peranti untuk digunakan oleh anak-anak mereka dalam menjalani kaedah PdPR sehinggakan banyak ibu bapa yang merungut apabila anak mereka banyak tercicir dalam pembelajaran. Namun begitu, pada tahun ini, kerajaan telah mengambil inisiatif bagi membantu mereka yang tidak berkemampuan ini dengan cara memperkenalkan Program Jaringan Prihatin di bawah Belanjawan 2021 untuk 8.4 juta orang penerima Bantuan Prihatin Rakyat (BPR) mendapatkan bantuan bagi perkhidmatan data internet atau pembelian peranti mudah alih. Program yang bernilai RM3.5 bilion ini ialah pelengkap kepada inisiatif MyDigital yang diumumkan pada Februari 2021 dan bertujuan untuk membina bakat dan kemahiran digital, seiring dengan usaha keterangkuman berpaksikan objektif Wawasan Kemakmuran Bersama (WKB) 2030.

Selain itu, guru-guru juga telah disediakan platform pengajaran yang boleh dicapai secara percuma oleh kesemua pelajar sama ada daripada golongan tinggi, sederhana atau rendah, iaitu melalui saluran khusus TV Pendidikan, DidikTV Kementerian Pendidikan Malaysia (KPM) yang telah memulakan siaran pertamanya pada 17 Februari lalu. Saluran tersebut menyiarkan program yang diterbitkan khusus berteraskan kurikulum dan kokurikulum KPM.

Malah, banyak lagi inisiatif lain yang telah diperkenalkan oleh pihak KPM dalam memperkasakan PdPR pada kali ini. Usaha para guru berhempas pulas dalam memastikan setiap anak didik mendapat pendidikan yang setara patut diberikan pujian. Tambahan lagi, guru juga dilihat semakin kreatif dalam menyediakan bahan bantuan mengajar (BBM) dengan mengambil peluang atas kepelbagaian teknologi seperti melalui platform YouTube, TikTok, Facebook, Canva dan sebagainya.

Pelbagai usaha boleh dilakukan oleh guru dalam memperkasakan PdPR termasuk dengan menggunakan kemahiran sendiri yang tidak merumitkan. Biarlah setiap bahan atau video yang digunakan oleh guru itu ringkas, tetapi padat dengan ilmu. Jika ada guru yang mudah terikut-ikut dengan cara guru lain mengajar seperti menggunakan video yang kreatif, tetapi jika tiada kemahiran, hal itu bukanlah sesuatu yang mudah untuk dilakukan bahkan memakan masa. Oleh itu, gunakan bahan yang ada tidak kira daripada buku teks atau buku latihan dan masukkan dalam video atau slaid. Jangan terikut-ikut dengan orang lain sehinggakan banyak perkara tertangguh. Lebih teruk lagi apabila perkara tersebut menyebabkan guru Â mengalami tekanan.

Para guru juga boleh memfokuskan kepada aktiviti berbanding dengan menelaah buku teks secara pembelajaran satu hala. Guru perlu memikirkan cara yang terbaik bagi memudahkan pelajar untuk mencari maklumat secara kendiri tidak kira menerusi internet, perbincangan dengan ahli keluarga, menerusi bahan yang disediakan atau dengan menggunakan bahan yang sedia ada di rumah. Berikan cara kepada pelajar mengikut tahap mereka. Aktiviti ini boleh membina rasa tanggungjawab dalam pembelajaran kepada murid.

Antara perkara lain yang boleh ditambah baik ialah guru membimbing dan memberikan maklum balas kepada pelajar dengan segera. Jangan sesekali memberikan latihan dan mengumpulkannya sehingga tamat Perintah Kawalan Pergerakan (PKP), kemudian baru memberikan penilaian dan maklum balas. Pelajar memerlukan tunjuk ajar secara berterusan daripada guru dan guru seharusnya tidak membiarkan pelajar itu terkontang-kanting dengan tugasan yang tidak difahaminya. Jika tugasan pertama tidak difahami oleh pelajar, pastikan guru memberikan penjelasan sebaik-baik mungkin agar ketidakfahaman tersebut tidak berlarutan pada tugasan serta topik seterusnya. Selain itu, jika guru menggunakan kaedah pengajaran dan pembelajaran secara dalam talian seperti menggunakan aplikasi seperti Zoom Meeting, guru juga perlu memperlihatkan wajah mereka agar pelajar yang mendengar teruja serta memahami apa-apa yang diajar dengan mimik muka serta ekspresi daripada guru.

Memastikan pelajar mendapatkan pendidikan yang sempurna ketika berada di rumah bukanlah suatu perkara yang mudah. Ibu bapa juga perlu memainkan peranan dengan memberikan kerjasama yang baik terhadap guru bagi memastikan anaknya mengikuti kelas dengan baik mengikut jadual yang telah ditetapkan. Janganlah pula kali ini tular lagi kisah guru mengajar secara dalam talian bersendirian tanpa kehadiran murid.

Pihak kementerian juga perlulah mengurangkan bebanan tugas guru dari segi pelaporan, kerja perkeranian dan penyelarasan data sekolah yang sepatutnya dilakukan oleh pegawai tadbir di peringkat pejabat pelajaran daerah (PPD), jabatan pelajaran negeri (JPN) dan KPM supaya guru boleh memberikan fokus sepenuhnya kepada kemenjadian murid. Selain itu, pihak berwajib juga perlu membangunkan aplikasi yang mudah dan mesra pengguna untuk tujuan pelaporan PdPR.

Bimbingan dan panduan yang cukup tentang pedagogi pengajaran dan pembelajaran yang bersesuaian kepada guru juga perlu disediakan. Suasana serba baharu PdPR memerlukan kepada pedagogi dan pendekatan baharu buat para guru yang begitu dinamik dan giat dibangunkan oleh pakar, terutamanya di negara maju yang terkenal dengan kualiti pendidikan mereka yang lebih terkedepan. Hal ini sekali gus menjadikan norma baharu pendidikan negara yang akan berlanjutan dan entah bila akan berakhir ini suatu perkara yang penting dalam membina watak manusia yang dahagakan ilmu demi kelangsungan hidup, selaras dengan hasrat Falsafah Pendidikan Kebangsaan yang berusaha mengembangkan potensi individu secara seimbang untuk melahirkan rakyat Malaysia yang berilmu pengetahuan, berketerampilan, berakhlak mulia, bertanggungjawab dan berkeupayaan dalam mencapai kesejahteraan diri.


Manifestasi Solidariti Penjawat Awam

Untuk mendapatkan maklumat terkini, ikuti kami melalui Telegram

Putrajaya – Ketua Setiausaha Negara, Tan Sri Mohd Zuki Ali pada hari ini mengumumkan sumbangan penjawat awam dalam mendepani pandemik COVID-19 di Malaysia melalui pengurangan elaun selama tiga bulan yang akan disumbangkan ke Akaun Amanah Bencana.

Yang berikut merupakan teks kenyataan media tersebut:


Memartabatkan Bahasa Melayu dalam Bidang Sains, Teknologi, Multimedia dan Komunikasi

Kuala Lumpur – Peranan bahasa Melayu sebagai bahasa ilmu dapat dilihat dengan usaha kerajaan Malaysia untuk memartabatkan penggunaan bahasa tersebut dalam bidang sains, teknologi, multimedia dan komunikasi seiring dengan permintaan dalam Revolusi Perindustrian 4.0. Menurut YBhg. Profesor Emeritus Datuk Dr. Asma Ismail, yang juga merupakan Pemegang Kursi Ibn Sina bagi Perubatan, Universiti Islam Antarabangsa Malaysia (UIAM), Malaysia kini telah mengorak langkah untuk menjadi negara berteknologi tinggi menjelang tahun 2030.

Sebagai pembentang bagi Sidang 10, iaitu “Pengembangan Bahasa Melayu melalui Sains, Teknologi, Multimedia dan Komunikasi“, beliau turut mencadangkan agar polisi sedia ada yang berkaitan dengan pembelajaran dalam bidang sains dan matematik disemak semula. Selain itu, masalah kekurangan pelajar dalam bidang seperti sains, teknologi, kejuruteraan dan matematik (STEM) di negara ini juga harus segera ditangani agar jumlah penutur yang terlibat dalam bidang tersebut tidak akan berkurangan. Hal ini dapat dilihat apabila wujud penurunan jumlah pelajar yang mengambil bidang STEM, iaitu sebanyak 36.65 peratus berbanding dengan bidang sastera yang terus meningkat, iaitu sebanyak 63.35 peratus.

Jumlah penerbitan makalah dalam bahasa Melayu juga agak rendah, termasuklah penerbitan makalah dalam Sains dan Teknologi yang menggunakan bahasa Melayu sebanyak 0.025 peratus, jauh lebih rendah sekiranya dibandingkan dengan bidang sains sosial mahupun sastera.

Sebagai Presiden Akademi Sains Malaysia (ASM), YBhg. Profesor Emeritus Datuk Dr. Asma Ismail turut berkongsi tentang strategi yang berkaitan dengan pendekatan yang dibawa oleh ASM dalam usaha meningkatkan penggunaan bahasa Melayu dalam bidang sains dan teknologi. Menurut beliau, ASM telah mewujudkan laman web e-estidotmy yang menyediakan makalah dalam bidang STEM dengan menggunakan bahasa Melayu yang lebih mudah difahami. Pendekatan tersebut telah berjaya menarik minat pembaca untuk lebih mendalami bidang tersebut.

Sebagai pembentang kedua, YBhg. Profesor Dato’ Ir. Dr. Wan Ramli Wan Daud membicarakan tentang kertas kajiannya yang bertajuk “Memartabatkan Bahasa Melayu sebagai Bahasa Ilmu dalam Sains dan Teknologi”. Beliau menekankan tentang peri pentingnya peranan bahasa Melayu dalam konteks pengajaran dan pembelajaran di institusi pendidikan. Oleh itu, beliau mencadangkan agar Dewan Bahasa dan Pustaka (DBP) dan universiti membina korpus ilmu sains dan teknologi dalam bahasa Melayu dengan menghidupkan semula program membina istilah, membuat kamus, menterjemah dan menulis buku asli bidang sains dan teknologi dalam bahasa Melayu.

Berdasarkan kertas kajian “Pengembangan Bahasa Melayu Melalui Sains, Teknologi, Multimedia dan Komunikasi” yang dibentangkan oleh YBhg. Profesor Datuk Dr. Jayum Jawan ketika persidangan tersebut turut menyatakan bahawa masyarakat memerlukan pendekatan yang holistik bagi memastikan kedaulatan dan martabat bahasa Melayu sebagai bahasa rasmi negara terus terpelihara. Hal ini penting agar proses pembinaan negara bangsa Malaysia dan proses perpaduan dan integrasi dapat ditingkatkan.

Oleh itu, usaha untuk mengembangkan bahasa Melayu melalui bidang sains, teknologi, multimedia dan komunikasi harus diutamakan oleh setiap pihak, terutamanya mereka yang mempunyai autoriti dalam bidang tersebut. Tegasnya, semua pihak tanpa mengira peringkat perlu mengambil berat berkaitan dengan kedudukan bahasa Melayu dalam konteks pembinaan negara bangsa Malaysia.

Persidangan pada petang ini yang diadakan di Balai Budaya Tun Syed Nasir menyaksikan kehadiran empat orang pembentang, iaitu YBhg. Profesor Emeritus Datuk Dr. Asma Ismail (Malaysia); YBhg. Profesor Dato’ Ir. Dr. Wan Ramli Wan Daud (Malaysia); YBhg. Profesor Datuk Dr. Jayum Jawan (Malaysia) dan YBhg. Profesor Dr. Habib Zabaliyez (Azerbaijan), serta turut menampilkan YBhg. Profesor Madya Dr. Mohd Mizan Aslam (Universiti Malaysia Perlis) selaku moderator.


Tanpa Kuasa, “Tentera Bawang“ Boleh Menang?

Sepuluh tahun lalu, Wael Ghonim menggunakan Facebook untuk menggerakkan rakyat sehingga tercetusnya Revolusi 2.0 di Mesir. Wael bukanlah seorang selebriti media sosial ataupun jutawan terkenal dan jauh sekali ahli politik. Dia hanyalah seorang graduan yang berkelulusan dalam bidang kejuruteraan komputer dan kewangan. Pada tahun 2010, Wael berpindah ke Dubai setelah ditawarkan jawatan sebagai Ketua Pemasaran Google bagi Timur Tengah dan Afrika Utara.

Ceritanya bermula pada 8 Jun 2010, apabila dia mendapat kiriman gambar di Facebooknya yang dihubungkan terus kepada akaun rasmi Facebook Dr. Ayman Nour, ahli politik dan bekas calon presiden Mesir. Gambar seorang lelaki dengan wajah dan kepala berlumuran darah terbaring di atas jalan. Bibirnya terkoyak, rahangnya remuk dan gigi hadapannya hilang. Pada ketika melihat gambar itu, Wael mula beranggapan gambar tersebut merupakan gambar mangsa peperangan.  Apabila mengintai masuk ke akaun Dr. Ayman, barulah Wael tahu bahawa lelaki dalam gambar tersebut bernama Khaled Mohamed Said yang dipukul sehingga mati pada 6 Jun 2010 oleh dua orang pegawai polis rahsia Iskandariah, Mesir.

Kes Khaled Mohamed Said menambah rasa kecewa dan tidak puas hati Wael pada rejim Mesir sejak sekian lama. Wael membuka akaun Facebook Kullena Khaled Said (Nama Saya Khaled Said) sekadar untuk memancing kesedaran rakyat Mesir tentang kekejaman, pelanggaran hak asasi dan membawa demokrasi ke Mesir.  Dalam masa tiga hari, Facebook Kullena Khaled Said mampu mengumpulkan seramai 100 ribu orang pengikut. Ketika revolusi berlaku, pengikut Facebook Kullena Khaled Said mencecah 500 ribu. Facebook digunakan sepenuhnya sebagai medium melancarkan peperangan maya, mengajak rakyat turun ke jalanan untuk membantah kekejaman rejim.

Kebetulan pada ketika itu, seluruh dunia sedang kemaruk dengan Facebook, tekan butang “disukai” atau “tidak disukai”, menghitung seberapa banyak tanda disukai yang diperoleh bagi setiap hantaran yang dibuat. Bukan itu sahaja, semua orang suka meluahkan perasaan, menghebohkan ke seluruh dunia bahawa mereka berkuasa serta mampu melakukan apa-apa sahaja dengan Facebook.

Wael tidak menyeru rakyat agar turun ke jalanan untuk berdemonstrasi, apatah lagi melakukan revolusi. Dia hanya menyatakan perspektif keadaan yang berlaku di Mesir. Kesan paparan serta butang “disukai”, “tidak disukai” dan “kongsi” daripada Facebook pada akhirnya menyebabkan rejim Presiden Hosni Mubarak tumbang.

Ada banyak lagi rakyat biasa yang menjadi klon Wael Ghonim di seluruh dunia mencetuskan revolusi dan mengubah sejarah negara masing-masing kerana keberanian, keyakinan serta sifat optimis yang dimiliki. Misalnya, Tunisia ada Neila Chaabane yang memulakan revolusi sehingga jatuhnya Presiden Zine El Abedine Ben Ali setelah 24 tahun memerintah. Manakala di Syria ada Razan Ghazzawi, seorang pemblog, memaparkan pendapatnya melalui Twitter dan Facebook bagi menentang Presiden Bashar Assad. Di Libya, ada Mohammed Nabbous sementara Yaman ada Bushra al-Mugtari. Semua nama yang disebutkan itu bukan ahli politik dan jauh sekali selebriti. Mereka hanyalah rakyat biasa yang menjadi luar biasa sehingga mampu mengubah sejarah.

Semua peristiwa itu memberikan pengajaran agar semua pihak tidak memandang remeh kepada kuasa rakyat. Kuasa rakyat lebih hebat berbanding dengan orang yang memiliki kuasa. Dunia sudah berubah, hero itu bukan terletak di atas bahu individu sepertimana yang dipamerkan oleh Rambo, Superman, Captain America, Spiderman, Batman,  Ant Man, Thor, Iron Man mahupun X-Men. Setiap orang ialah hero dan berjuang dengan caranya tersendiri.

Kuasa rakyat dan solidariti paling hebat yang pernah terjadi sepanjang abad ini adalah pada ketika Gaza diserang Israel baru-baru ini. Ketika umat Islam di seluruh dunia sedang membuat persiapan menyambut Hari Raya Aidilfitri, penduduk Gaza tidak berhenti-henti dibedil dengan peluru Israel. Seperti biasa, Israel memberikan alasan untuk mempertahankan diri. Israel menjadikan serangan ke atas Gaza pada bulan Ramadan sebagai tradisi tahunan yang pernah gagal dilaksanakan.

Namun begitu, serangan pada Ramadan kali ini dilihat paling dahsyat mungkin disebabkan paparan berita secara langsung dari Gaza menerusi media sosial yang dipancarkan ke seluruh dunia. Pada awal-awal konflik tersebut, semua peristiwa yang berlaku di Gaza boleh diakses menerusi Facebook, Intagram, Twitter dan media sosial yang lain tanpa sekatan. Apabila seluruh dunia mula mengetahui kekejaman yang dilakukan oleh Israel, laman sosial tersebut mula menyekat akaun yang lantang menyuarakan bantahan terhadap Israel. Warga siber membalas sekatan itu dengan kempen satu bintang untuk aplikasi media sosial tersebut. Kempen itu berjaya, kadar bintang yang tinggi tiba-tiba turun secara mendadak menjadi 2.4 bintang sahaja.

Perang Palestin-Israel pada kali ini merupakan perang yang luar biasa. Bukan tentera al-Qassam sahaja yang menghantar roket membedil Israel malah peluru berpandu maya turut dihantar. “Tentera Bawang Malaysia” dan “Jabatan Warga Siber Negara” tidak berhenti-henti membedil akaun media sosial rakyat dan pemimpin Israel. Muncul tanda pagar “koyak Israel” dan “Israel koyak”. Sebenarnya, banyak lagi tanda pagar yang mengecam Israel tetapi yang paling menarik ialah “Israel koyak”. Tidak diketahui siapa yang memulakannya, namun yang pasti perkataan “koyak” popular di seluruh dunia paling banyak dicari maknanya pada ketika itu.

Kempen psikologi terbalik dilancarkan daripada tanda pagar yang menyatakan sokongan kepada Palestin dan menentang Israel (seperti #savegaza, #gazaunderattack, #savesheikhjarah dan #freepalestine) kepada tanda pagar menyokong Israel (seperti #visitisrael, #israelunderattack, #israelfirls, #israelfood dan #israeldefenseforce) untuk mengelakkan akaun disekat. Strategi itu berjaya dan maklumat terus disampaikan ke seluruh dunia tanpa dapat dikesan buat sementara waktu.

Tidak keterlaluan jika dikatakan bahawa kejayaan mempertahankan Gaza dan al-Aqsa dalam peperangan kali ini merupakan hasil perjuangan rakyat menerusi media sosial. Jika dahulu, mata dunia dikaburi dengan laporan media antarabangsa yang bias tapi kini tidak lagi. Media antarabangsa yang selama ini menyokong Israel mula akur pada kehebatan wartawan warga Gaza dalam menyampaikan ketelusan berita. Platform media sosial menyatukan masyarakat dunia tanpa mengira agama dan bangsa dalam usaha menentang kekejaman Israel. Demonstrasi jalanan secara aman berlaku di seluruh dunia bagi mendesak Pertubuhan Bangsa-Bangsa Bersatu dan Amerika Syarikat (AS) supaya bertindak.

Peperangan kali ini juga telah menyatukan penggodam terhebat dunia untuk menyerang laman web penting Israel. Kempen #op-Israel dimulakan oleh kumpulan penggodam hebat yang berpangkalan di AS sebagai tanda protes kekejaman Israel sejak tahun 2011 dan semakin aktif pada tahun 2018 hingga sekarang. Kerja mereka adalah dengan menyerang laman web penting Israel dengan matlamat untuk lenyapkannya dari dunia. Penggodam Malaysia adalah antara yang aktif dan ketiga terhebat dalam #op-Israel.

Kemuncak segala kemarahan masyarakat dunia dan membawa kepada kekalahan Israel adalah apabila serangan udara Israel memusnahkan bangunan media antarabangsa yang menempatkan al-Jazeera dan agensi The Associated Press. Hal itu bermakna Israel tidak melindungi keselamatan dan kebebasan wartawan untuk menjalankan tugasannya.   Serangan itu adalah sebagai amaran untuk mendiamkan media yang melihat, melaporkan dan merakamkan kebenaran. Serangan ke atas bangunan media antarabangsa itu memberikan sudut pandangan terbaik kepada dunia betapa kejamnya Israel terhadap manusia.

Pada 20 Mei lalu, gencatan senjata dipersetujui Israel tanpa syarat. Namun demikian, perjuangan masih belum berakhir kerana penduduk Palestin masih lagi dizalimi, kanak-kanak ditangkap dan jemaah di Masjid al-Aqsa diserbu. Sekali lagi tanda pagar diubah pada kali ini bagi menarik perhatian rakyat AS untuk mendesak senator dan ahli kongres agar bertindak serta menyekat bajet sokongan terhadap Israel. Pada kali ini, media sosial dibanjiri dengan tanda pagar #washingtondc, #america,  #usa, #freepalestine, #texas, #bluewave, #diversity, #love, #campaign, #hope, #unitedstatesofamerica, #washingtonmonument, #newcongress, #ilhanomar, #capitolhill, #republicans, #equality, #ushouseofrepresentatives, #whitehouse dan #freedom. Ini ialah strategi jangka panjang perjuangan jihad media sosial rakyat Malaysia.


Ruang Udara dan Kedaulatan

Untuk mendapatkan maklumat terkini, ikuti kami melalui Telegram

Media tempatan pada 1 Jun 2021 melaporkan 16 pesawat tentera udara China, iaitu People’s Liberation Army Air Force (PLAAF) memasuki ruang udara Zon Maritim Malaysia.

Soalnya, apakah benar pesawat udara tersebut masuk ke ruang udara Malaysia? Jika benar, apakah kemasukan pesawat itu berlaku selepas mendapat izin daripada kerajaan kita? Jika izin telah diperoleh, apakah penerbangan pesawat itu mematuhi undang-undang dan prosedur keselamatan negara Malaysia?

Setakat ini, kita masih menanti maklumat yang lebih terperinci daripada sumber rasmi kerajaan Malaysia. Selagi kita belum mendengar penjelasan yang lengkap, lebih wajar untuk kita tidak membuat sebarang spekulasi, agar tidak memburukkan keadaan atau menjejaskan hubungan baik antara kerajaan Malaysia dengan kerajaan China.

Mengikut sumber Tentera Udara Diraja Malaysia (TUDM), pesawat PLAAF tersebut terdiri daripada jenis llyushin Il-76 dan pesawat Xian Y-20. Pesawat tersebut dikatakan terbang pada ketinggian 23 000 dan 27 000 kaki dengan kelajuan 290 knots.

Pada hari berikutnya (2 Jun 2021), Kementerian Luar Malaysia (Wisma Putra) menyatakan akan mengemukakan satu nota bantahan diplomatik kepada kerajaan China berhubung insiden tersebut.  Mengikut laporan media pada hari itu, Menteri Luar Negeri, Dato’ Seri Hishammuddin Tun Hussein berkata bahawa tindakan 16 pesawat PLAAF itu merupakan satu pencerobohan yang salah kepada ruang udara kita, sekali gus menggugat sovereignty (kedaulatan) Malaysia. Oleh itu, Wisma Putra akan segera memanggil Duta Besar China ke Malaysia untuk memberikan penjelasan berhubung dengan insiden penerbangan itu. Langkah tersebut merupakan satu amalan lazim Wisma Putra sejak dulu lagi.

Sebelum itu, Panglima Tentera Udara, Jeneral Tan Sri Ackbal Abdul Samad, membuat satu kenyataan rasmi bahawa TUDM telah memintas 16 pesawat PLAAF yang dikesan menceroboh Zon Maritim Malaysia (ZMM) Kota Kinabalu.

Kemasukan pesawat PLAAF itu dikesan oleh Radar Pertahanan Udara TUDM di Pusat Pertahanan Udara Sarawak pada pukul 11.53 pagi, terbang secara formasi taktikal pada jarak 60 batu nautika antara satu dengan lain.

Mengikut Ackbal lagi, arahan yang diberikan supaya pesawat PLAAF tersebut segera menghubungi kawalan trafik udara di Kota Kinabalu tidak dipatuhi yang menyebabkan TUDM melancarkan pesawat pemintas pada pukul 1.33 tengah hari bagi melakukan identifikasi secara visual.

Hishammuddin menegaskan bahawa walaupun Malaysia ada hubungan yang baik dengan semua negara (termasuk China), negara tidak akan sesekali berkompromi dalam aspek keselamatan dan kedaulatan.

Akhbar Washington Post pada 2 Jun 2021 memetik Kedutaan China sebagai berkata bahawa pesawat udara mereka itu melakukan satu penerbangan rutin latihan (routine flight training) dan tidak menyasarkan mana-mana negara untuk dicerobohi. Jurucakap kedutaan itu menegaskan bahawa pesawat PLAAF itu tidak menceroboh ruang udara Malaysia, sebaliknya hanya melaksanakan hak kebebasan overflight di kawasan tersebut.

Di Beijing, jurucakap Kementerian Luar China, Wang Wenbin, mengulangi penafian yang dibuat oleh Kedutaan China di Malaysia, sambil menegaskan bahawa pesawat PLAAF itu terbang di ruang udara perairan selatan Kepulauan Spratly, yang dipanggil Nansha oleh kerajaan China dan dianggap sebagai milik negara itu sepenuhnya. Kepulauan itu  merupakan satu daripada kawasan perairan di mana banyak negara membuat tuntutan bertindih.

Beberapa buah negara, selain China telah membuat tuntutan kedaulatan bertindih ke atas perairan Laut China Selatan di kawasan ini sejak puluhan tahun lalu. Bagi China, tuntutannya diasaskan kepada sejarah. Lima buah negara lain di rantau ini, termasuklah Brunei, Malaysia, Filipina, Taiwan dan Vietnam juga mendakwa mempunyai kedaulatan ke atas kawasan perairan tersebut. Disebabkan China telah membina beberapa pulau jadian di kawasan ini sejak beberapa tahun lalu untuk dijadikan pos ketenteraan luar mereka, situasi menjadi tegang dan ada kalanya mencemaskan.

Ada dua objektif utama kenapa banyak negara di rantau ini menuntut hak ke atas kawasan itu – pertama, kepentingan ekonomi, dan kedua, keperluan strategik. Kawasan perairan ini kaya dengan khazanah laut seperti ikan, minyak dan gas, serta menjadi kawasan laluan kapal yang paling sibuk di rantau ini.

Dari kaca mata Malaysia, kapal kawalan pantai (coastguard) dan kapal Tentera Laut China telah melakukan pencerobohan di kawasan perairan di Laut China Selatan di kawasan ini sebanyak 89 kali antara tahun 2016 hingga tahun 2019.  Kecewa dengan insiden pencerobohan itu, Malaysia telah menghantar nota bantahan diplomatik kepada China sebanyak enam kali, termasuk pada tahun 2017 setelah China mendakwa South Luconia Shoals ialah  milik mereka.

Mengikut kajian Khalid Zaka (https://www.straight.com/news/khalid-zaka-a-summary-of-south-china-sea-conflict), China menuntut hak ke atas 80 peratus kawasan perairan ini, manakala Vietnam mendakwa Kepulauan Paracel dan Kepulauan Spratley ialah milik mereka sepenuhnya.

Pada tahun 2002,  ASEAN dan China telah menandatangani Declaration on the Conduct of Parties in the South China Sea yang bermatlamat untuk mewujudkan kerangka Kod Perilaku (Conduct of Conduct) bagi tujuan mencari penyelesaian secara damai tentang apa-apa juga pertikaian mengenai Laut China Selatan. Di bawah deklarasi ini, kedua-dua pihak berikrar akan mengamalkan sikap menahan diri daripada melakukan sebarang tindakan yang boleh mencetuskan pertikaian dan menjejaskan kestabilan dan keamanan rantau ini (“exercise self-restraint in the conduct of activities that would complicate or escalate disputes and affect peace and stability“).

Dalam bahasa mudah, deklarasi ini menghendaki ASEAN dan China tidak melakukan apa-apa provokasi yang boleh mencetuskan ketegangan dan permusuhan antara mereka.

Maka itu, penting sekali kita pastikan apakah penerbangan PLAAF tempoh hari merupakan pencerobohan yang bertentangan dengan kehendak deklarasi ini atau pun sebaliknya.

Di bawah undang-undang antarabangsa, setiap pantai negara seperti Malaysia, Indonesia, Vietnam, Brunei, Filipina, dan China, mempunyai dua hak penting – hak ke atas perairan negara (territorial waters) dan hak ke atas pelantar benua (continental shelf).

Mengikut amalan biasa yang diiktiraf oleh undang-undang, kawasan perairan negara 12 batu nautika, manakala kejauhan pelantar benua bergantung pada bentuk fizikal pelantar itu di bawah permukaan air laut. Jika bentuk pelantar benua itu mendatar, negara boleh mendakwa hak ke atasnya hingga kejauhan maksimum  200 batu nautika. Jika bentuk pelantar benua itu tidak mendatar, tetapi  curam dan tidak jauh dari pantai, maka hak negara ke atasnya tidaklah begitu luas.

Di bawah Konvensyen Undang-Undang Laut 1982, yang Malaysia ratifikasi pada 14 Oktober 1996, kawasan perairan negara kita ialah sejauh 12 batu nautika. Di luar kawasan itu, kita memiliki Zon Ekonomi Eksklusif (EEZ). Dalam kawasan EEZ ini, kita ada hak menjalankan eksplorasi dan eksploitasi, memelihara dan mengurus sumber asli di dasar laut. Kita juga ada bidang kuasa ke atas pulau jadian (artifial islands) yang kita bina di dalam kawasan EEZ ini.

Hingga kini, Malaysia sudah pun meluluskan Territorial Sea Act 2012, Continental Shelf Act 1966,  dan Exclusive Economic Zone Act 1984 untuk memastikan kita berada di landasan yang betul.

Mengikut portal berita https://www.forbes.com, beberapa pulau jadian dalam kawasan Kepulauan Spratly, iaitu Fiery Cross, Subi and Mischief Reefs sudah pun mempunyai landasan kapal terbang masing-masing yang panjang. Selain itu, ada juga dibina hangar yang luas dan besar sehingga mampu menyimpan saiz pesawat yang terbang pada hari itu.

Tambah portal berita itu lagi, kekuatan TUDM kita pada masa ini, iaitu  sekitar 44 pesawat pejuang buatan British, Russia dan Amerika Syarikat amatlah kecil sekali jika dibandingkan dengan 1500 jet pejuang tentera udara China.

Akhbar South China Morning Post mengesahkan bahawa China kini sudah pun membina tujuh pulau jadian di kawasan perairan tersebut yang lengkap dengan landasan kapal terbang di tiga buah pulau. Kedudukan pulau jadian ini sekitar 280 batu nautika dari Luconia Shoals yang ditadbir oleh negara kita.

Memetik https://www.scmp.com/news, portal berita dalam talian itu yang menyatakan bahawa pada hari tersebut, pesawat tentera udara China tidak memasuki ruang udara Malaysia.  Kita tunggu dan lihat perkembangan selanjutnya.

Datuk Salleh Buang pernah bertugas sebagai Peguam Persekutuan di Jabatan Peguam Negara dan Profesor Tamu di Universiti Teknologi Malaysia, Johor. Kini, beliau  konsultan bebas sepenuh masa.


Keputusan SPM Diumumkan pada 10 Jun 2021

Untuk mendapatkan maklumat terkini, ikuti kami melalui Telegram

Kementerian Pendidikan Malaysia (KPM) memaklumkan menerusi kenyataan media pada hari ini bahawa keputusan peperiksaan Sijil Pelajaran Malaysia (SPM) tahun 2020 akan diumumkan pada 10 Jun 2021 (Khamis), mulai pukul 10.00 pagi.

Sehubungan dengan itu, calon sekolah dan calon persendirian boleh membuat semakan keputusan melalui dua kaedah seperti yang berikut:

i. Secara dalam talian di portal Lembaga Peperiksaan http://lp.moe.gov.my untuk mendapatkan keputusan penuh; dan/atau

ii. Menerusi perkhidmatan SMS untuk mendapatkan ringkasan keputusan SPM 2020 dengan menaip SPM<jarak>NoKP<jarak>AngkaGiliran dan hantar ke 68886.

Perkhidmatan ini akan diaktifkan mulai pukul 10.00 pagi, padaÂ  10 Jun 2021 hingga pukul 6.00 petang, pada 17 Jun 2021.

Sementara itu, bagi calon sekolah yang tidak mempunyai capaian Internet, pihak sekolah akan mengenal pasti calon tersebut dan memaklumkan kaedah yang sesuai untuk mendapatkan keputusan peperiksaan. Bagi calon persendirian yang tidak mempunyai capaian Internet pula, pihak jabatan pendidikan negeri atau pejabat pendidikan daerah akan mengenal pasti calon persendirian tersebut dan memaklumkan kaedah yang sesuai untuk mendapatkan keputusan peperiksaan.


Memantapkan Pemasaran Penulis

Kuala Lumpur – Berakhirnya Kursus Pemasaran Penulis Sesi 1 secara dalam talian anjuran Bahagian Pemasaran dan Pengedaran Dewan Bahasa dan Pustaka (DBP) dengan kerjasama Akademi DBP yang diadakan selama 3 hari. Kursus yang bermula pada jam 9.00 hingga 10.00 malam dibahagikan kepada tiga kelas. Kelas yang pertama diadakan pada 31 Mei, manakala kelas kedua pada 2 Jun dan kelas ketiga pula pada 4 Jun 2021.

Panel pembimbing jemputan bagi kursus ini ialah Puan Ainon Mohd, Ahli Lembaga Pengelola DBP serta Pengasas dan Pengerusi PTS Media Group Sdn. Bhd. Manakala para peserta kursus ini terdiri daripada kalangan ahli akademik dan ilmuwan negara, golongan pengurusan, profesional serta editor.

Kursus ini dibahagikan kepada tujuh kandungan modul. Menurut Puan Ainon Mohd, modul 1 menjelaskan tentang cara-cara memahami buku yang dipasarkan dalam era ekonomi digital dan ekonomi media sosial. Selain itu, modul 2 pula merujuk kaedah untuk memahami komponen strategi pemasaran personel berasaskan pengikut dan peminat. Melalui modul 3, Puan Ainon Mohd menjelaskan teknik-teknik memahami strategi penjenamaan personel, penempatan personel dan pemasaran personel secara terperinci dan mendalam.

“Modul 4 turut menjelaskan tentang memahami strategi kandungan pemasaran serta memahami strategi corong pemasaran dan tiga fasa laluan pelanggan dalam modul 5 kursus ini,” ujar Puan Ainon Mohd.

Dalam modul 6, Puan Ainon Mohd turut mengupas tentang cara penulis dapat membangunkan banyak sumber pendapatannya. Bahkan, beliau turut menghuraikan cara edisi e-buku dihasilkan dan ciri-ciri e-buku yang laris dalam pemasaran dan jualan dalam modul 7.

Menerusi kursus ini, Encik Azhar Mohamad Dora, Pengurus Besar Bahagian Pemasaran dan Pengedaran DBP turut mengajak penulis memasarkan buku mereka secara aktif melalui Program Pengarang Niaga untuk menambahkan pendapatan mereka. Syarat untuk menyertai program ini ialah:

1. Penulis membuat permohonan untuk menyertai Program Pengarang Niaga.

2. Buku (karya penulis) akan dibekalkan secara kirim jual atau belian tunai.

3. Jika penulis memilih kirim jual, tempoh kredit selama 30 hari akan diberikan.

4. Penulis boleh memulangkan buku yang tidak terjual dalam tempoh tersebut.

5. Penulis menjelaskan bayaran bagi buku yang terjual.

Kursus Pemasaran Penulis ini diadakan secara percuma serta sijil pengiktirafan oleh Akademi DBP turut diberikan kepada para peserta. Turut hadir dalam kursus ini ialah Tuan Haji Razali Che Mat, Pengarah Penerbitan DBP, Puan Fauzilahyatun Mustafa, Ketua Editor Bahagian Buku Sekolah DBP, M Azahari Edin, Ketua Editor Bahagian Buku Umum DBP dan Encik Zulhilmi Baharudin, Pengurus Pemasaran DBP.


Agihan Peranti Dijangka Selesai pada Akhir September 2021

Untuk mendapatkan maklumat terkini, ikuti kami melalui Telegram

Kementerian Pendidikan Malaysia (KPM) mengumumkan pengagihan sebanyak 150 000 unit peranti yang merangkumi komputer riba dan sambungan data akan diselesaikan pada akhir September tahun ini. Hal itu diumumkan oleh Menteri Kanan Pendidikan, Datuk Dr. Radzi Jidin, menerusi sidang media yang diadakan secara dalam talian pada hari ini.

Daripada jumlah tersebut, hingga 5 Jun 2021 sebanyak 12 887 unit telah diagihkan ke 95 buah sekolah di 51 Pejabat Pendidikan Daerah (PPD); sebanyak 40 290 unit pula akan selesai diagihkan selewat-lewatnya pada 12 Jun ini, manakala selebihnya, iaitu 96 823 unit agihan dijangka akan selesai pada akhir September 2021.

Projek rintis peranti ini dikenali sebagai Inisiatif CERDIK yang bertujuan untuk menyediakan akses digital kepada kumpulan sasar, iaitu murid daripada keluarga yang disenaraikan dalam golongan pendapatan B40.


Saksikan pada pukul 10.00 pagi ini, akan berlangsung Sidang Media Khas Menteri Kanan Pendidikan, Datuk Dr. Radzi Jidin yang akan menyampaikan maklumat mutakhir berhubung dengan pendidikan negara. Siaran langsung tersebut akan turut disiarkan menerusi Facebook Dewan Bahasa dan Pustaka Malaysia.


PdPR Diteruskan hingga Julai 2021

Menteri Kanan Pendidikan, Datuk Dr. Radzi Jidin, menerusi sidang media khasnya mengumumkan pengeoperasian sekolah terkini yang meliputi Takwim Persekolahan Kementerian Pendidikan Malaysia (KPM) 2021.

Menurut Dr. Radzi sebaik-baik sahaja cuti pertengahan tahun tamat pada 13 Jun 2021 (bagi negeri kumpulan A, iaitu Johor, Kedah, Kelantan dan Terengganu) dan 14 Jun 2021 [bagi negeri kumplan B, iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan (WP) Kuala Lumpur, WP Labuan dan WP Putrajaya], pelaksanaan Pengajaran dan Pembelajaran di Rumah (PdPR) akan diteruskan untuk tempoh 25 hari, iaitu hingga 16 Julai bagi negeri kumpulan A dan 17 Julai bagi negeri kumpulan B.

Seminggu sebelum tamat cuti pertengahan penggal berakhir, Dr. Radzi menyatakan bahawa pihaknya akan memaklumkan kaedah pengeoperasian sekolah yang seterusnya. Tambah Dr. Radzi lagi, pembukaan sesi persekolahan secara bersemuka hanya akan dilakukan dengan mengambil kira keputusan yang dibuat oleh Majlis Keselamatan Negara (MKN).

Layari Facebook Dewan Bahasa dan Pustaka untuk menonton video penuh:
https://www.facebook.com/DBPMalaysia/videos/1324178744643001


PdPR: Mengikut Kesesuaian Murid dan Guru

Kementerian Pendidikan Malaysia (KPM) mengumumkan bahawa pelaksanaan Pengajaran dan Pembelajaran di Rumah (PdPR) perlulah mengikut kesesuaian murid dan guru.

“Dalam melaksanakan PdPR, KPM percaya bahawa murid dan guru masing-masing ada kekangan, khususnya yang berkait dengan peranti dan capaian Internet. Oleh itu, PdPR perlulah dilaksanakan mengikut kesesuaian masing-masing,” ujar Menteri Kanan Pendidikan, Datuk Dr. Radzi Jidin, menerusi sidang media khasnya pada pagi ini.

Oleh itu, bagi memantapkan PdPR, KPM juga dari semasa ke semasa akan meningkatkan kursus dalam kalangan guru terutamanya dalam konteks penambahbaikan PdPR dan aspek pendigitalan.

KPM turut memberikan perhatian yang serius sekiranya terdapat murid dan guru yang terjejas akibat pandemik COVID-19 khususnya dari segi psikologi. Maka itu, KPM menyediakan sokongan yang meliputi kaunseling untuk guru dan murid, serta menerusi bimbingan rakan sebaya.

Selain itu, Dr. Radzi turut memberikan jawapan berhubung dengan kebimbangan ibu bapa terhadap pelaksanaan kurikulum 2021. Menurutnya, sejak tahun lalu KPM telah melakukan penjajaran kurikulum yang mempunyai tiga komponen utama, iaitu Kandungan Asas yang meliputi pengetahuan, kemahiran dan nilai asas yang perlu dikuasai; Kandungan Tambahan (pengetahuan, kemahiran dan nilai yang menyokong kandungan asas); dan Kandungan Pelengkap (pengetahuan, kemahiran dan nilai yang melengkapkan kandungan asas).

Dalam hal ini, Dr. Radzi memaklumkan bahawa penekanan Kandungan Asas akan diberikan lebih tumpuan berbanding dengan Kandungan Tambahan dan Kandungan Pelengkap. Malah, Dr. Radzi percaya bahawa para guru lebih mengetahui tentang kebolehan dan keupayaan anak didik mereka kerana matlamat akhir penjajaran ini adalah untuk memastikan kemenjadian murid dapat dicapai.


Waspada dengan Penipuan Menggunakan Nama LHDNM

Kuala Lumpur – Lembaga Hasil Dalam Negeri Malaysia (LHDNM) pada hari ini mengingatkan orang ramai agar sentiasa berwaspada dengan sindiket penipuan Macau Scam yang tidak berputus asa dalam memperdayakan mangsa.

Menurut laporan oleh Jabatan Siasatan Jenayah Komersil (JSJK) Polis Diraja Malaysia (PDRM), sebanyak 556 kes yang melibatkan kerugian lebih RM15.26 juta berkaitan dengan Macau Scam yang menyamar sebagai pegawai LHDNM telah disiasat bagi tempoh 1 Januari hingga 27 Mei 2021.

Dalam kenyataan tersebut, LHDNM menyatakan bahawa “Modus operasi yang digunakan oleh suspek adalah dengan cara menghubungi mangsa melalui telefon dengan memperkenalkan diri sebagai pegawai LHDNM. Suspek kemudiannya menyatakan bahawa syarikat atau perniagaan mangsa mempunyai tunggakan cukai yang perlu dilunaskan. Mangsa yang terkeliru dengan panggilan ini pada kebiasaannya akan membuat penafian, seterusnya panggilan tersebut akan disambungkan kepada individu yang menyamar sebagai pegawai dari Bank Negara Malaysia (BNM) atau agensi penguat kuasa yang memaksa mangsa untuk membuat laporan rasmi.”

“Mangsa seterusnya dikaitkan dengan kegiatan jenayah lain seperti pengubahan wang haram, pengedaran dadah dan sebagainya sehinggakan mangsa menjadi panik dan diminta menyerahkan maklumat perbankan mereka. Mangsa mula menyedari mereka ditipu apabila mendapati wang dalam akaun mereka telah dipindahkan ke dalam akaun bank pihak ketiga dan suspek tidak dapat dihubungi semula,” demikian menurut kenyataan itu.

Sehubungan dengan itu, LHDNM menasihati orang awam agar lebih berhati-hati dan melakukan pengesahan terlebih dahulu dengan LHDNM jika menerima panggilan, e-mel mahupun surat yang meragukan dengan menghubungi Hasil Care Line di talian 03-8911 1000/603-8911 1100 (luar negara), atau talian pegawai yang boleh disemak senarainya pada portal rasmi, www.hasil.gov.my, atau hadir ke cawangan LHDNM yang berdekatan.

LHDNM juga menegaskan bahawa agensi tersebut tidak membincangkan hal berkaitan dengan percukaian melalui panggilan telefon peribadi. Sebarang permohonan maklumat daripada pembayar cukai atau arahan pembayaran cukai tertunggak akan dilakukan secara teratur melalui surat atau e-mel rasmi LHDNM yang menggunakan domain @hasil.gov.my.


SPM 2020: Pencapaian Terbaik dalam Tempoh Lima Tahun

Untuk mendapatkan maklumat terkini, ikuti kami melalui Telegram

Putrajaya – Keputusan Calon Sijil Pelajaran Malaysia (SPM) 2020 mencatatkan pencapaian yang lebih baik dengan Gred Purata Nasional (GPN) 4.80 berbanding dengan GPN 4.86 pada tahun 2019, sekali gus menjadikan keputusan SPM pada kali ini sebagai yang terbaik dalam tempoh lima tahun.

Menteri Kanan Pendidikan, Datuk Dr. Radzi Jidin berkata, peratus calon yang layak menerima sijil SPM meningkat sebanyak 1.96 peratus, iaitu sebanyak 88.68 peratus (338 659 calon) berbanding 86.72 peratus (337 773 calon) pada tahun 2019.

Tambah beliau, sebanyak 1435 orang calon berkeperluan khas (CBK) telah menduduki peperiksaan SPM pada tahun 2020. Daripada jumlah tersebut, sebanyak 68.22 peratus CBK layak dianugerahkan Sijil Pelajaran Malaysia pada tahun ini berbanding dengan 61.34 peratus pada tahun 2019 ‒ peningkatan sebanyak 6.88 peratus.

“Pencapaian calon di bandar dan luar bandar turut mencatatkan peningkatan. Namun begitu, pencapaian calon di luar bandar menunjukkan peningkatan lebih tinggi berbanding dengan calon di bandar. Hal ini menyebabkan jurang pencapaian antara calon bandar dengan luar bandar mengecil kepada 0.38 pada tahun 2020 berbanding 0.44 pada tahun 2019,” kata beliau pada Sidang Media Keputusan Peperiksaan SPM Tahun 2020.

Pada tahun 2020, sebanyak 381 894 orang calon telah menduduki peperiksaan SPM. Daripada jumlah itu, sebanyak 9411 orang calon (2.46 peratus) memperoleh semua A, 78 731 orang calon (20.62 peratus) mendapat sekurang-kurangnya kepujian, 146 447 orang calon sekurang-kurangnya lulus (38.35 peratus) manakala 121 496 orang calon (31.81 peratus) memperoleh sekurang-kurangnya gagal dalam satu mata pelajaran.

Semakan keputusan SPM 2020 boleh dibuat mulai 10 Jun 2021 (Khamis) tepat jam 10.00 pagi di laman sesawang berikut: https://myresult1.moe.gov.my atau https://myresult2.moe.gov.my.

Sementara itu, slip keputusan rasmi SPM 2020 yang memaparkan Jata Negara dan kod QR boleh diperoleh bermula pada 14 Jun 2021 melalui pautan: https://myresult3.moe.gov.my.


Bahasa Melayu Bukan Bahasa Kelas Kedua – Prof. Dr. Haim Hilman Abdullah

Kuala Lumpur – Tahun 2022 menjadi penanda aras dalam usaha mengangkat taraf bahasa Melayu menjadi bahasa ASEAN dan bahasa antarabangsa apabila berlangsungnya Simposium Pengantarabangsaan Bahasa Melayu yang bertemakan “Mengangkat Bahasa Melayu sebagai Bahasa ASEAN dan Antarabangsa” pada 22 Mei hingga 24 Mei 2022, di Wisma DBP, Kuala Lumpur.

Simposium yang menjadi pentas untuk menyampaikan cadangan dan pandangan yang berkaitan dengan usaha memartabatkan kedudukan bahasa Melayu dan menyemarakkan penggunaan bahasa kebangsaan ini menampilkan barisan pembentang dari dalam dan luar negara. Sidang 11 yang berlangsung pada hari kedua menampilkan tokoh bahasa dan sastera dari negara luar, iaitu Dr. Victor A. Pogadev (Rusia) dan Dr. Yanhar Jamaluddin (Indonesia). Dari Malaysia pula ditampilkan tokoh akademik dan pentadbir yang cukup dikenali, iaitu Datuk Seri Dr. Zaini Ujang dan Profesor Dr. Haim Hilman Abdullah.

Melalui tajuk “Memartabatkan Bahasa Melayu Menerusi Sastera Melayu dan Kerangka Ecoshift untuk Pelestarian Alam Sekitar”, Datuk Seri Dr. Zaini Ujang selaku Ketua Setiausaha Kementerian Alam Sekitar dan Air menyatakan pandangannya bahawa bahasa Melayu berpotensi untuk disemarakkan sebagai bahasa ilmu dan wahana komunikasi utama, khususnya di Alam Melayu. Sebagai tokoh akademik yang berlatarkan pendidikan dalam bidang sains, Datuk Seri Dr. Zaini Ujang mengakui bahawa pada ketika ini peranan bahasa Melayu tidak begitu dimanfaatkan dengan sebaik-baiknya dan tidak selari dengan perkembangannya sebagai bahasa ilmu pada peringkat pengajian tinggi.

Keadaan ini banyak dipengaruhi oleh pembuat dasar serta pengamal sains dan kejuruteraan alam sekitar yang masih menggunakan bahasa Inggeris secara meluas dari segi wahana dokumen kontrak. Selain itu, penggunaan bahasa Melayu hanya berlaku dalam urusan pentadbiran kerajaan dan sistem pendidikan kebangsaan, manakala penggunaannya dalam kalangan bukan Melayu masih tidak meluas, khususnya dalam bidang perniagaan.

Selaku tokoh yang terlibat dalam urusan pentadbiran negara, Datuk Seri Dr. Zaini Ujang menyatakan bahawa inisiatif bersifat sinergi dalam usaha pengembangan bahasa Melayu di Malaysia tidak diadakan dengan negara jiran, khususnya Indonesia dan Brunei. Maka itu, beliau mencadangkan pelibatan semua pihak secara menyeluruh, yang merangkumi pemakluman, perundingan, penyertaan, kerjasama dan pemerkasaan.

Tokoh akademik seterusnya, Naib Canselor Universiti Utara Malaysia (UUM), Profesor Dr. Haim Hilman Abdullah pula lebih mengutamakan penekanan nilai-nilai baik yang sememangnya ada dalam bahasa Melayu. “Dengan adanya kesedaran bahawa dalam bahasa Melayu itu memiliki nilai yang baik, maka kita harus menghargai bahasa itu dengan memartabatkan kedudukannya dan menyemarakkan penggunaannya. Hal ini sama seperti kita menyedari nilai baik yang ada pada agama Islam, yang menjadikan kita menjulang agama tersebut kerana kita tahu nilai tinggi yang ada pada agama itu. Jadi, ada nilai baik yang akan kita peroleh apabila mempelajari dan menggunakan bahasa Melayu. Nilai ini juga tidak menjadikan kita terkebelakang apabila belajar menggunakan bahasa Melayu”. Demikian ulasan Profesor Dr. Haim Hilman Abdullah, selaku pembentang kedua dalam Sidang 11.

Selaku peneraju UUM, beliau berkata, “UUM akan menawarkan program pengajian akademik yang memberikan penekanan terhadap penggunaan bahasa Melayu. Hal ini bermakna, pengajaran dan pembelajaran akan berlangsung dalam bahasa Melayu. Berkaitan dengan hal ini, pelajar juga tidak seharusnya berasakan diri mereka bertaraf kelas kedua apabila mengikuti program pengajian yang disampaikan menggunakan bahasa Melayu.”

Tambah Profesor Dr. Haim Hilman, bahasa yang menjadi pertuturan setiap hari itulah yang seharusnya dipelajari dan dijadikan bahasa perantara dalam pengajian pada peringkat universiti. Setiap rakyat Malaysia seharusnya menguasai bahasa Melayu, namun penguasaan terhadap bahasa lain juga digalakkan sebagai nilai tambah diri untuk mencapai kemajuan. Yang penting, usaha mendalami ilmu itu dilakukan dalam bahasa Melayu, yakni bahasa yang dituturkan oleh rakyat di Malaysia.

Sementara itu, Dr. Victor A. Pogadev dari Rusia dengan tajuk kertas kerjanya, iaitu “Bahasa Melayu Merentas Segala Sempadan: Kes Rusia”, membentangkan usaha pendokumentasian dan penterjemahan yang dilakukannya di Rusia. Beliau membuka pembentangannya dengan menyatakan bahawa karya ilmiah pertama dalam bahasa Melayu telah muncul di Rusia pada abad ke-18, iaitu kamus komparatif yang diterbitkan atas arahan Ratu Catherine Agung. Seterusnya, sejak tahun 1990-an, bahasa Melayu diperkenalkan di Institut Sains Kemanusiaan, Institut Pelajaran Timur Amali dan Institut Ketimuran (swasta). Tambah Dr. Victor A. Pogadev, kini terdapat sebanyak 62 orang mahasiswa di institut berkenaan yang menawarkan diri untuk mengikuti pembelajaran dalam bahasa Melayu.

Dr. Victor juga berkongsi berita baik dengan menyatakan bahawa para sarjana Rusia berjaya menerbitkan karya ilmiah yang mendapat sambutan baik dalam kalangan para ilmuan antarabangsa. Karya ilmiah yang dimaksudkan itu ialah Tatabahasa Indonesia (1972), Kamus Besar Bahasa Indonesia (1990), Kamus Besar Bahasa Rusia-Bahasa Malaysia (1986), Sejarah Kesusasteraan Melayu (1983), Sejarah Malaysia (2010) dan Kamus Besar Melayu-Rusia (2014).

Yang menariknya, Dr. Victor turut menyelitkan pantun dalam pembentangannya apabila membuat perbandingan antara pantun Melayu dengan pantun Rusia. Secara tidak langsung, hal ini menunjukkan bahawa perhatian juga ditumpukan terhadap kajian sastera rakyat Melayu, terutamanya pantun. Begitu juga dengan penterjemahan beberapa karya sastera Melayu ke dalam bahasa Rusia seperti novel Usman Awang, iaitu Tulang-tulang Berserakan dan novel Anwar Ridhwan, Naratif Ogonshoto.

Yang turut diselitkan dalam pembentangannya ialah hal yang berkaitan dengan pengajaran dan pembelajaran bahasa Melayu di Rusia yang cukup aktif dan mencakupi pelbagai aspek seperti penyelidikan bahasa, penyusunan kamus, penyelidikan sastera tradisional seperti pantun dan syair, dan penterjemahan karya sastera. Mengakhiri pembentangannya, Dr. Victor mengakui bahawa hubungan antara Malaysia dengan Rusia begitu rapat kerana berlakunya pengaksesan bahan pembelajaran dalam bahasa Melayu di Malaysia oleh pelajar di Rusia.

Membuka kata-katanya dengan ungkapan “tabik”, Dr. Yanhar Jamaluddin yang mewakili Universiti Islam Sumatera Utara (UISU), Indonesia, menceritakan usaha “Membumikan Bahasa dan Kesusasteraan Melayu di Indonesia”. Berkaitan dengan ungkapan “tabik” itu, Dr. Yanhar Jamaluddin menjelaskan bahawa sapaan yang menggunakan “tabik” akan menimbulkan rasa gembira dan bahagia, selain melahirkan rasa saling menghormati. Kata beliau, “Ada kekuatan, kekerabatan, dan kebersamaan di sebalik ungkapan tabik.”

Berkaitan dengan usaha membumikan bahasa dan kesusasteraan Melayu, Dr. Yanhar Jamaluddin mengakui bahawa pihak UISU begitu bersemangat untuk membumikan bahasa Melayu di Indonesia. Lantaran itu, beliau menceritakan beberapa “aroma Melayu” yang terdapat di UISU, antaranya termasuklah penerbitan buku dalam bahasa Melayu, penganjuran seminar pantun, dan mengangkat kearifan daerah yang didokumentasikan dalam bahasa Melayu. Tambah beliau, walaupun komunikasi dan pembelajaran di UISU kadangkala perlu berlangsung dalam bahasa asing, namun pertuturan dalam bahasa Melayu tetap diutamakan dalam kalangan pelajar di situ. Menutup pembentangannya, Dr. Yanhar Jamaluddin menyatakan bahawa beberapa negara di ASEAN mempunyai badan bahasanya, maka badan itu harus berperanan untuk mengikat masyarakat serumpun dalam satu bahasa, iaitu bahasa Melayu.

Berlangsung selama satu jam setengah, Sidang 11 memperlihatkan beberapa perkara seperti keyakinan setiap individu untuk menggunakan bahasa Melayu pada peringkat negara dan antarabangsa, keberkesanan bahasa Melayu sebagai alat komunikasi terutama di beberapa kementerian dan sektor kerajaan dan potensi bahasa Melayu di pentas antarabangsa. Yang paling penting, seseorang itu perlu membuang rasa malu untuk berbahasa Melayu dan perlu menyedari bahawa simposium ini memberikan impak yang besar kepada anak muda dalam penggunaan bahasa Melayu yang betul.


Calon SPM 2020 Kuasai KBAT

Untuk mendapatkan maklumat terkini, ikuti kami melalui Telegram

Keputusan Sijil Pelajaran Malaysia (SPM) 2020 bukan sahaja menyaksikan pencapaian Gred Purata Nasional (GPN) yang lebih baik berbanding dengan tahun sebelumnya, malah keupayaan calon SPM menguasai tahap minimum Kemahiran Berfikir Aras Tinggi (KBAT) juga mendapat pujian banyak pihak apabila menunjukkan peningkatan sebanyak 1.47 peratus, Â iaitu 88.17 peratus calon telah menguasainya pada tahun 2020 berbanding dengan 86.70 peratus pada tahun 2019.

Berdasarkan Laporan Analisis Keputusan Peperiksaan SPM Tahun 2020 yang dikeluarkan oleh Kementerian Pendidikan (KPM) pada hari ini, sebanyak 19.36 peratus calon SPM tahun 2020 dikategorikan sebagai cemerlang dalam menjawab soalan KBAT; sebanyak 31.75 peratus calon berpotensi; manakala sebanyak 48.89 peratus pula calon yang baik.

Daripada jumlah tersebut, penguasaan tahap minimum KBAT SPM 2020 mengikut kemahiran turut menyaksikan peningkatan, iaitu mengaplikasi (89.63 peratus); menilai 90.50 peratus: dan mencipta 95.04 peratus. Hanya tahap penguasaan menganalisis yang menyaksikan sedikit penurunan, iaitu sebanyak 3.03 peratus berbanding dengan tahun sebelumnya. KPM juga mendapati sebanyak 42.26 peratus calon yang mempunyai penguasaan baik KBAT SPM 2020 dalam mengaplikasi; sebanyak 38.68 peratus menganalisis; sejumlah 52.05 peratus menilai; dan sebanyak 48.22 peratus mencipta.

Penguasaan KBAT dilaporkan dengan merujuk keupayaan calon menjawab soalan peperiksaan yang mengandungi elemen KBAT. Tahap penguasaan minimum KBAT mengambil kira jawapan berkualiti tinggi, sederhana dan rendah. Untuk rekod, KBAT mula diperkenalkan dalam kertas peperiksaan SPM sejak tahun 2014. Soalan KBAT menguji keupayaan calon menggunakan kemahiran mengaplikasi, menganalisis, menilai dan mencipta untuk menyelesaikan masalah, membuat keputusan, berinovasi dan berupaya mencipta sesuatu.


Jemaah Menteri Darurat: Dari Perspektif Perlembagaan Persekutuan

Darurat yang diproklamasikan pada 11 Januari 2021 pada hakikatnya tidak menggantung sidang parlimen. Menurut Perkara 55 Perlembagaan Persekutuan, Yang di-Pertuan Agong (YDPA) hendaklah memanggil parlimen bersidang dan tidak membiarkan enam bulan berlalu –  antara persidangan akhir dalam satu penggal dengan tarikh yang ditetapkan bagi mesyuarat pertamanya dalam penggal berikutnya.  Jika tarikh bagi proses di atas ingin ditangguhkan, maka suatu ordinan bermaksud sedemikian perlulah dimasyhurkan oleh YDPA.

Dalam konteks di atas, Ordinan Darurat (Kuasa-Kuasa Perlu) 2021 di bawah Seksyen 12 hanya menggantung had tempoh untuk parlimen dipanggil kembali bersidang. Persidangan parlimen boleh dipanggil pada tarikh sebagaimana yang difikirkan sesuai oleh YDPA. Oleh kerana belum ada ordinan digubal untuk menggantung Perkara 40(1) Perlembagaan Persekutuan, maka Baginda masih perlu bertindak mengikut nasihat Jemaah Menteri atau seorang menteri yang bertindak di bawah kuasa am Jemaah Menteri. Perkara 40(1) berbunyi, “Pada menjalankan fungsinya di bawah Perlembagaan ini atau undang-undang Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh perlembagaan ini”. Maka itu, parlimen masih boleh dipanggil bersidang dalam tempoh darurat mengikut peruntukan perlembagaan yang sedia ada, malah tiada peruntukan ordinan yang sedang berkuat kuasa menghalang parlimen daripada dibubarkan.

Tidak dinafikan apabila ketua parti dipanggil menghadap YDPA, baginda boleh meneliti setiap pandangan para pemimpin politik serta bertukar-tukar pandangan dalam banyak isu penting yang menjadi perhatian rakyat. Majlis itu juga boleh dimanfaatkan oleh kedua-dua belah pihak bagi pelbagai maksud. Pertama, sebagai forum untuk menyampaikan kegelisahan dan pandangan rakyat khususnya sejak parlimen tidak bersidang mengikut jadual yang sepatutnya. Kedua, Baginda boleh menilai sendiri cadangan para pemimpin di luar daripada kerajaan tentang teguran dan rasa tidak puas hati terhadap polisi dan pelaksanaan dasar kerajaan. Ketiga, Baginda boleh menimbang cadangan para memimpin politik tentang langkah yang perlu untuk menangani penularan pandemik COVID-19 dan memulihkan ekonomi negara. Keempat, Baginda boleh mendapatkan respons tentang penubuhan Jemaah Menteri darurat yang dicadangkan oleh beberapa pihak. Kelima, YDPA boleh mendapatkan pandangan tentang tuntutan sebahagian rakyat mahupun Baginda bertindak tanpa nasihat Jemaah Menteri untuk memanggil sidang parlimen.

Tidak dinafikan juga bahawa perbahasan paling hangat ketika rencana ini ditulis adalah cadangan penubuhan Jemaah Menteri darurat. Hal ini disebut sebagai Jemaah Menteri darurat kerana keabsahannya bergantung pada sumber kuasa daripada ordinan darurat. Jemaah Menteri pimpinan Perdana Menteri tidak sesuai dikategorikan sebagai Jemaah Menteri darurat kerana keabsahannya masih dalam kerangka Perlembagaan Persekutuan yang tidak memerlukan sumber kuasa ordinan. Maka itu, kebarangkalian Jemaah Menteri darurat berlaku jika tempoh darurat dilanjutkan selepas 1 Ogos 2021 masih menjadi teka-teki. Jika diikuti perbahasan banyak pihak, terdapat tiga bentuk Jemaah Menteri darurat yang dicadangkan. Pertama, terdiri daripada semua pemimpin parti politik; kedua, terdiri daripada sejumlah ahli parlimen yang mewakili semua parti politik; dan ketiga, sebuah jawatankuasa seperti MAGERAN. Kesemua bentuk di atas bermatlamat untuk menggantikan fungsi Jemaah Menteri yang sedia ada dan ditubuhkan di bawah Perkara 43 Perlembagaan Persekutuan.

Walau bagaimanapun, daripada ketiga-tiga cadangan di atas, hanya cadangan kedua yang boleh berlaku tanpa ordinan darurat sekiranya keanggotaan sedemikian dilantik oleh YDPA mengikut nasihat Perdana Menteri atau setelah parlimen dibubarkan. Sementara itu, bentuk pertama dan ketiga memerlukan ordinan darurat kerana keanggotaan Jemaah Menteri darurat itu bercanggah dengan peruntukan Perkara 43 dan Perkara 40(1A) Perlembagaan Persekutuan. Pelantikan ahli Jemaah Menteri selain Perdana Menteri adalah mengikut nasihat Perdana Menteri, begitu juga dengan syarat pelantikan ahli Jemaah Menteri hendaklah dalam kalangan ahli parlimen. Selagi peruntukan tersebut tidak dipinda melalui ordinan, atau pindaan perlembagaan di bawah Perkara 159, YDPA tidak boleh menentukan sendiri ahli Jemaah Menteri mengikut budi bicara Baginda. Dalam keadaan sekarang, untuk membolehkan fungsi Jemaah Menteri dilaksanakan, ordinan boleh digubal setelah tujuan darurat pada hari ini diperluaskan melalui proklamasi baharu oleh YDPA.

Mana-mana bentuk Jemaah Menteri yang dicadangkan di atas, tidak semestinya hanya berlaku dengan pertukaran Perdana Menteri yang ada pada hari ini. Seperti yang dijelaskan, Tan Sri Muhyiddin Mohd. Yassin  boleh sahaja merombak Jemaah Menteri yang sedia ada untuk menerima usul yang pernah dikemukakan oleh Tun Dr. Mahathir Mohamad. Bahkan jika disoroti suatu ketika dahulu, Presiden Parti Islam Se-Malaysia (PAS), Tuan Guru Dato’ Seri Abdul Hadi Awang pernah mengemukakan cadangan penubuhan kerajaan uniti, namun begitu komposisinya tidaklah seluas Jemaah Menteri darurat yang dicadangkan di atas. Apa-apa pun yang mungkin berlaku, bentuk Jemaah Menteri darurat yang kedua itu memerlukan kehendak politik Tan Sri Muhyiddin. Pada sisi yang lain, hal itu  boleh dicapai selepas YDPA membubarkan parlimen jika ternyata Tan Sri Muhyiddin kehilangan undi percaya.

Sepanjang tempoh darurat ini, YDPA boleh menggubal ordinan di bawah Perkara 150(2B) tanpa membentangkannya terlebih dahulu di parlimen. Hal ini juga bermakna bahawa Baginda boleh bertindak sedemikian tanpa terikat dengan nasihat eksekutif atau Jemaah Menteri. Walau bagaimanapun, ordinan itu hendaklah tersyarat bagi mencapai maksud darurat yang diisytiharkan mengikut budi bicara Baginda di bawah Perkara 150. Prinsip di atas mudah difahami kerana proklamasi dan ordinan yang diisytiharkan oleh YDPA akan dibentangkan sebaik-baik sahaja parlimen bersidang. Kedua-duanya tertakluk kepada resolusi yang diluluskan kemudiannya oleh kedua-dua majlis parlimen. Oleh itu, parlimen perlu dipanggil bersidang untuk menimbangkan proklamasi dan ordinan darurat yang dibuat oleh YDPA, tanpa menjejaskan kuasa budi bicara Baginda untuk mengeluarkan proklamasi dan memasyhurkan apa-apa ordinan baharu di bawah Fasal (2B).

Dalam situasi di atas, YDPA tidak semudah-mudahnya melaksanakan budi bicara yang dijamin oleh Perlembagaan Persekutuan di bawah Perkara 150. Sudah pasti sebarang tindakan yang bakal diambil akan diperhalusi dan mengikut amalannya, iaitu Baginda akan berunding dengan Majlis Raja-Raja terlebih dahulu.  Itulah amalan yang menepati semangat prinsip kedaulatan raja dan keluhuran perlembagaan persekutuan.

Pada hakikatnya, YDPA dalam tempoh darurat mempunyai kuasa di luar amalan biasa, namun begitu kuasa sedemikian hanya boleh diwujudkan melalui proklamasi dan ordinan serta boleh disemak melalui resolusi majlis parlimen. Syarat tersebut penting bagi maksud tadbir urus yang baik. Jika dilihat punca sebenar polemik pada hari ini, maka disarankan agar parlimen dipanggil bersidang kembali agar semua pihak dapat bersama-sama menjaga amanah yang diberikan.

Datuk Profesor Madya Dr. Wan Ahmad Fauzi Wan Husain

ialah Pengarah Institut Tamadun dan Kajian Strategik,


“Skala Gred SPM“ Bukan Milik Lembaga Peperiksaan

Putrajaya – Kementerian Pendidikan Malaysia (KPM) melalui satu kenyataan media menafikan hantaran di Facebook milik MamaMia Mia yang tular di media sosial pada 11 Jun 2021 mengenai Skala Gred Sijil Pelajaran Malaysia (SPM) yang dikatakan milik Lembaga Peperiksaan, KPM.

Menurut KPM, hantaran dengan keterangan “Patut aku pelik budak-budak sekarang berderet A” dan tanda pagar “#bilasekolahdipolitikkan” seolah-olah menggambarkan gred pemarkahan sebenar SPM 2020 dan boleh mengelirukan orang ramai, terutamanya ibu bapa dan calon peperiksaan Sijil Pelajaran Malaysia (SPM) tahun 2020. Tambah KPM, hantaran tersebut mencemarkan imej, kewibawaan dan kredibiliti Lembaga Peperiksaan sebagai badan pentaksiran negara dan menggugat ketenteraman awam.

Berikutan dengan penularan hantaran tersebut, Lembaga Peperiksaan telah membuat laporan polis pada jam 10.31 malam, 11 Jun 2021, serta laporan kepada Suruhanjaya Komunikasi dan Multimedia Malaysia (SKMM) untuk siasatan lanjut.


Pemasaran Buku: Ubah Definisi Penulis

Untuk mendapatkan maklumat terkini, ikuti kami melalui Telegram

Kuala Lumpur – Perintah Kawalan Pergerakan (PKP) 3.0 yang dilaksanakan oleh kerajaan pada 1 hingga 14 Jun 2021 tidak menghalang Dewan Bahasa dan Pustaka (DBP) menjalankan aktiviti yang berkaitan dengan pemasaran bagi meningkatkan permintaan terhadap buku yang diterbitkan. Bagi DBP, usaha mempromosikan buku amat penting dalam menggalakkan masyarakat membeli bahan yang bermanfaat untuk kepentingan pendidikan dan meningkatkan budaya membaca. Pembacaan dapat menambah kosa kata, merangsang minda, menguatkan daya ingatan, meningkatkan kemahiran berfkir dan memberikan ketenangan emosi kepada pembaca. Tambahan pula, medium digital yang ada di hujung jari mereka membolehkan masyarakat membuat pesanan secara dalam talian. Misalnya untuk penerbitan buku DBP, pesanan boleh dibuat menerusi portal DBPNiaga.

Melihat peri pentingnya pemasaran buku, Puan Ainon Mohd, Ahli Lembaga Pengelola DBP serta Pengasas dan Pengerusi PTS Media Group Sdn. Bhd. terus bersemangat memberikan panduan kepada para penulis dalam membantu memasarkan karya yang dihasilkan oleh mereka melalui Kursus Pemasaran Penulis Sesi Kedua yang diadakan pada 7 Jun 2021, 8 Jun 2021 dan 11 Jun 2021 dari pukul 9.00 malam hingga 10.00 malam. Kursus yang diadakan melalui aplikasi Zoom selama tiga hari anjuran Bahagian Pemasaran dan Pengedaran dengan kerjasama Akademi DBP dan Jabatan Penerbitan DBP itu mendapat sambutan yang menggalakkan dalam kalangan penulis.

Kursus yang diadakan untuk sesi kedua ini lebih tertumpu terhadap usaha memasarkan buku kanak-kanak dan remaja. Menurut Puan Ainon Mohd, memasarkan buku kanak-kanak memerlukan pendekatan yang berbeza berbanding dengan memasarkan buku untuk golongan dewasa. Hal ini disebabkan penggunanya ialah kanak-kanak dan pembelinya ialah ibu bapa atau orang dewasa. Walaupun demikian, kedua-dua golongan ini perlu didekati melalui pendekatan promosi yang berkesan.

Pada masa ini, bakat menjadi nilai ekonomi yang amat penting. Bakat jika dimanfaatkan dapat melariskan produk yang akan dijual. Sebelum menjual produk, perkara yang harus dilaksanakan oleh penulis adalah dengan membangunkan jenama peribadi.

Melalui jenama yang dibina oleh penulis, Puan Ainon Mohd mengesyorkan penulis melaksanakan strategi pemasaran buku seperti yang berikut:

Melalui kursus ini, Puan Ainon sangat menitikberatkan bakat yang ada pada penulis.

“Jika ada bakat tetapi tidak dikenali, tidak jalan. Penulis perlu lihat penulis sebagai pemilik bakat dan bukan penulis. Penulis jangan sekadar menulis. Katakan bahawa ‘Saya Pemilik Bakat’. Oleh itu, penulis perlu ubah definisi penulis dalam konteks pemasaran”.

Pesan yang amat bermakna yang ditinggalkan oleh Puan Ainon menerusi kursus itu telah membakar semangat para penulis untuk turut serta dalam membantu penerbit seperti DBP memasarkan buku. Antara penulis buku kanak-kanak dan remaja yang hadir dalam kursus tersebut ialah Raja Azman Raja Awang, penulis buku Siri Cantiknya Gigi: Kacip, Geraham dan Taring, dan Fon-Miau; Lailah Elok, penulis Okong Srikandi Sungai dan Suha Dwi Changi, Mohd Khairul Azman Ismail, penulis Sang Gagak dan Seri Merak, Sayangku Apai, Siapa Menang? dan Umar dan Atuk; dan Nor Azhar Ishak, penulis Indahnya Pulau Sipadan, Wah, Sedapnya Ayam!, dan Antologi Drama Kanak-kanak: Farquhar dengan Kala Jengking.


KPM Tambah Baik Pelaksanaan SPM 2021

Kuala Lumpur – Kementerian Pendidikan (KPM) akan menambah baik sebarang kelompangan atau kekurangan dalam Sijil Pelajaran Malaysia (SPM) 2020 bagi memastikan kelancaran peperiksaan itu untuk calon SPM 2021.

Menurut Menteri Kanan Pendidikan, Datuk Dr. Radzi Jidin, pelbagai perkara dipelajari oleh KPM ketika pelaksanaan SPM 2020 termasuklah dari segi prosedur operasi standard (SOP) dan sebagainya.

“KPM akan meneliti setiap proses bagi memastikan proses ini terus ditambah baik kerana ini merupakan proses penambahbaikan yang berterusan. Selain itu, KPM juga akan mengkaji sebarang jurang yang wujud dan boleh dirapatkan. Hal ini akan diambil kira untuk SPM 2021,“ ujar beliau pada program Soal Rakyat Khas bertajuk “Cabaran SPM dalam Era Pandemik“.

Radzi berkata, SPM 2020 menjadi penanda aras apabila banyak pembaharuan dilakukan seiring situasi pandemik COVID-19 yang melanda negara bahkan buat kali pertama dalam sejarah negara, sebanyak 83 kertas peperiksaan kecuali mata pelajaran Pendidikan Seni Visual disemak secara dalam talian.

“Di samping itu, KPM turut melaksanakan kaedah pemarkahan secara dalam talian untuk mengehadkan pergerakan dengan lebih lima juta skrip kertas jawapan peperiksaan yang perlu diimbas satu persatu. Hal ini juga memudahkan proses penyemakan dan pemarkahan kerana kita tidak lagi perlu mencari kertas tersebut di bilik kebal atau sebagainya, sebaliknya hanya perlu mencari secara dalam talian,“ jelas Radzi.

Beliau turut berkata, tempoh pengeluaran keputusan SPM dipendekkan dari 90 hari kepada 76 hari selepas tarikh akhir peperiksaan dan calon SPM juga tidak lagi perlu mengambil keputusan di sekolah, sebaliknya boleh dibuat secara dalam talian. Slip keputusan SPM juga boleh dimuat turun secara dalam talian, manakala sijil SPM boleh diperoleh dalam tempoh sebulan berbanding lima hingga enam bulan sebelum ini.

“Guru bagi kelas yang bakal menghadapi peperiksaan akan diberikan keutamaan menerima vaksin COVID-19 sekiranya situasi pandemik semakin pulih dan terdapat keperluan menghadiri pengajaran dan pembelajaran (PdP) bersemuka,” ujar Radzi pada program bual bicara tersebut.


Pelajar Hebat KBAT

Pada tanggal 10 Jun 2021 mencatatkan sejarah baharu dalam sistem pendidikan negara apabila pencapaian keseluruhan Gred Purata Nasional (GPN) calon Sijil Pelajaran Malaysia (SPM) bagi tahun 2020 menunjukkan peningkatan sebanyak 0.06 berbanding pada tahun 2019, dengan nilai 4.80 berbanding dengan 4.86 pada tahun 2019. Hal ini pastinya menjadi sesuatu yang ajaib dalam keadaan negara berhadapan dengan ancaman pandemik COVID-19 yang menyebabkan institusi pendidikan seperti sekolah, makmal, kolej, pusat pengajian dan universiti ditutup.

Dalam memastikan usaha penyebaran ilmu bersifat lestari, praktikal dan fleksibel, kerajaan telah menukar haluan proses pembelajaran dan pemudahcaraan (PdPc) kepada budaya digitalisasi sistem pendidikan yang dikenali sebagai pengajaran dan pembelajaran di rumah (PdPR). Calon peperiksaan awam seperti SPM juga tidak terkecuali daripada menerima tempias akibat situasi di luar kawalan ini. Impaknya, amalan digitalisasi yang mula dipraktikkan ini secara tidak langsung telah membawa kesan positif terhadap gaya belajar dan budaya berfikir calon SPM ini.

Proses pemindaan ilmu dan kemahiran digitalisasi dalam kalangan murid ini memerlukan penguasaan kemahiran berfikir aras tinggi (KBAT). Perlu difahami bahawa maklumat atau informasi (bersifat tersurat) yang diterima tidak lagi dibuat secara bersemuka sebaliknya memerlukan kemampuan kognitif untuk memperoleh pengetahuan, memahami, mengaplikasi dan kemudiannya maklumat tersebut perlu dianalisis, disintesiskan dan pada akhirnya mencapai aras penciptaan maklumat atau output baharu (bersifat tersirat).

Proses PdPR yang dilaksanakan di seluruh Malaysia secara dalam talian memerlukan keupayaan calon SPM untuk berfikir secara berterusan menerusi pengawalan tenaga dalam minda bagi memastikan mereka dapat belajar dan mengikuti pelbagai aktiviti pembelajaran secara dalam talian dengan baik. Hal ini dikatakan demikian kerana calon SPM akan berfikir untuk membina pemahaman tentang perkara yang berlaku dalam minda dan mencari jawapan penyelesaian atau mengambil sesuatu keputusan atau tindakan semasa menduduki peperiksaan SPM tahun 2020. Buktinya, calon SPM ini didapati berupaya menjawab soalan KBAT (kemahiran mengaplikasi, menganalisis, menilai dan mencipta) yang disisipkan dalam kertas peperiksaan SPM tahun 2020 sebagaimana yang dipaparkan oleh Rajah 1.

Perkataan fikir (think) telah diimbuhkan bagi melahirkan istilah seperti berfikir, memikir, terfikir, pemikir atau pemikiran, yang disesuaikan penggunaannya mengikut konteks ayat yang digunakan. Pemikiran difahami sebagai konsep penerimaan umum bagi satu kesepaduan idea dalam kehidupan di samping menyenaraikan kandungan pemikiran yang terdiri daripada empat kategori, iaitu pemikiran yang mempunyai bentuk yang nyata; pemikiran simbolik yang didasari makna sesuatu perkara; pemikiran semantik yang melibatkan makna perkataan; dan pemikiran tingkah laku yang tidak melibatkan lisan sebaliknya berdasarkan maklumat bahasa badan atau perbuatan seseorang.

Dalam konteks peperiksaan SPM ini, KBAT merujuk proses pencarian makna dalam minda calon dengan mengaplikasikan pengetahuan, kemahiran dan nilai, serta berdaya kreatif bagi mencerna idea, membuat penaakulan, menimbangkan keputusan, mencari penyelesaian masalah, membuat refleksi, berinovasi dan mampu mereka cipta. Penguasaan KBAT calon SPM dilihat terjelma apabila mereka mampu mendapatkan maklumat baharu, menyimpan dalam memori dan menyusun, mengaitkan dengan pengetahuan sedia ada, dan menjana maklumat untuk mencapai sesuatu tujuan atau menyelesaikan situasi rumit yang dikemukakan menerusi soalan dalam kertas peperiksaan.

Usaha menyuburkan budaya kecemerlangan ilmu menerusi penerapan KBAT juga membuahkan hasil apabila Laporan Analisis Keputusan SPM Tahun 2020, Kementerian Pendidikan Malaysia (KPM), menunjukkan adanya peningkatan dalam kualiti jawapan calon SPM tahun 2020. Tahap minimum penguasaan KBAT murid ini telah dikategorikan kepada sangat rendah, rendah, sederhana dan tinggi. Secara keseluruhannya, 88.17 peratus calon SPM tahun 2020 telah menguasai tahap minimum KBAT berbanding pada tahun 2019 dengan nilaian 86.70 peratus. Calon SPM ini diandaikan sebagai individu yang hebat menguasai KBAT kerana berupaya menginterprestasi, menganalisis dan memanipulasikan maklumat yang diperoleh ketika melengkapkan jawapan bagi soalan yang dikemukakan dalam peperiksaan SPM.  Calon SPM tahun 2020 juga didapati berupaya untuk mempelajari dan menguasai kemahiran berfikir yang asas (kemahiran mencirikan, membanding dan membeza, serta mengumpul dan mengelas) sebelum mempelajari kemahiran berfikir yang lebih kompleks iaitu KBAT. Rajah 2 pula menunjukkan pengkategorian bagi statistik kualiti jawapan murid dalam soalan KBAT.

Peningkatan penguasaan KBAT bagi calon SPM tahun 2020 ini dilihat amat sejajar dengan pengaplikasian Taksonomi Pembelajaran Domain Kognitif Bloom Baharu (Anderson et al., 2001) dan Model Kemahiran Berfikir Pusat Perkembangan Kurikulum KPM (2002) yang dijadikan sebagai landasan pengukuran kebolehan kognitif dan kemahiran berfikir murid. Taksonomi Pembelajaran Domain Kognitif Bloom Baharu ini memberikan perhatian pada usaha menjadikan kemahiran berfikir sebagai kemahiran seseorang pelajar menggunakan otak (domain kognitif) dan hati (domain afektif) sebagai landasan kepada keyakinan atau tindakan. Taksonomi ini dibahagikan kepada dua dimensi iaitu (i) dimensi pengetahuan dan (ii) dimensi proses kognitif. Dimensi pengetahuan memberikan penekanan kepada empat bahagian iaitu fakta, konseptual, kaedah dan metakognitif (Pickard, 2007; Cochran, Conklin & Modin, 2007). Dimensi pengetahuan didapati bermula dengan pengetahuan fakta, konsep, prosedur dan metakognitif. Kesemua pengetahuan ini perlu dimulakan dengan pengetahuan secara konkrit dan kemudiannya ditukarkan menjadi pengetahuan abstrak. Dimensi proses kognitif pula merujuk proses kognitif yang terhasil akibat gabungan aras sintesis, analisis atau penilaian, dan ditambah bersama aspek mencipta selepas aras penilaian.

Model Kemahiran Berfikir Pusat Perkembangan Kurikulum KPM (2002) pula terdiri daripada empat domain utama iaitu (i) kemahiran berfikir kritis;  (ii) kemahiran berfikir kreatif; (ii) strategi berfikir; dan (iv) kemahiran berfikir menaakul (Zaini Mahbar, Juriah Long & Zarin Ismail, 2013). Domain kemahiran berfikir kritis dibangunkan untuk seseorang individu menilai kerelevanan sesuatu idea. Domain ini pastinya memberikan peluang kepada calon SPM untuk menghadirkan pengalaman yang mengasah kemampuan membuat kritikan atau membuat sintesis terhadap isu yang dikemukakan dalam peperiksan SPM. Seterusnya, domain kemahiran berfikir kreatif bertujuan untuk seseorang individu mencerna dan menghasilkan idea baharu yang asli. Domain ini amat penting kerana membenarkan calon SPM menggunakan pemikiran kreatif untuk melengkapkan jawapan dalam kertas peperiksaan. Selanjutnya, domain strategi berfikir merupakan proses berfikir peringkat tinggi dan prosedurnya pula menggabungkan pelbagai kemahiran berfikir secara kritis dan kreatif. Domain kemahiran menaakul pula bertujuan membantu seseorang calon SPM membuat pertimbangan secara logik dan rasional semasa menggunakan kemahiran berfikir dan strategi berfikir dalam peperiksaan SPM.

Namun begitu, adalah penting untuk difahami bahawa peningkatan prestasi calon SPM tahun 2020 merupakan titik tolak kepada kejayaan pelbagai usaha yang dilakukan oleh para pendidik, penyelidik, pemegang taruh dan disokong oleh pemantapan dasar, polisi dan sumber terbuka dalam talian bagi mencambahkan minat terhadap keupayaan berfikir secara KBAT. Lonjakan kecemerlangan ilmu dan pembudayaan KBAT di Malaysia perlu mengambi kira enam inisiatif utama yang dilakukan oleh para guru dan pentadbir di sekolah, iaitu (i) meneliti keperluan dan kandungan Dokumen Standard Kurikulum dan Pentaksiran (DSKP) dan Kurikulum Standard Sekolah Menengah (KSSM)  berasaskan KBAT; (ii) merancang PdPc atau PdPR dengan menyediakan Rancangan Pengajaran Harian (RPH) yang mengandungi objektif pembelajaran dan aktiviti yang menggunakan KBAT dan penyediaan bahan bantu mengajar yang menggalakkan KBAT; (iii) melaksanakan PdPc atau PdPR KBAT dengan menggunakan alat berfikir yang sesuai dan teknik penyoalan yang berkesan di samping mewujudkan persekitaran yang menggalakkan murid berfikir; (iv) menaksir penguasaan KBAT murid dengan menyediakan soalan berasaskan KBAT dalam pentaksiran; dan (v) membuat refleksi tentang keberkesanan PdPc atau PdPR dalam menggalakkan amalan berfikir dengan menggunakan KBAT.

KBAT merupakan suatu wadah baharu yang perlu disuburkan secara berterusan dalam sistem pendidikan dan berupaya menjadi tunggak utama kemajuan sesebuah peradaban sesebuah tamadun bangsa dan negara. Kecemerlangan SPM tahun 2020 merupakan kejayaan calon SPM, para guru yang bertungkus lumus mengajar dalam norma baharu dan kebiasaan baharu, pentadbir sekolah, sokongan berterusan daripada ibu bapa, penyelidik, mahupun KPM untuk berganding bahu dan mencari penyelesaian alternatif untuk melestarikan proses pendidikan dan pengembangan ilmu walaupun dunia pendidikan kini berada dalam situasi penularan pandemik. Pembudayaan KBAT ini pastinya kelak akan melahirkan melahirkan golongan pemikir yang progresif, dinamik dan berdaya saing.


Netanyahu Tersungkur, Naftali Bennett PM Baharu Israel

Untuk mendapatkan maklumat terkini, ikuti kami melalui Telegram

Perdana Menteri paling lama dalam sejarah Israel, Benjamin Netanyahu, 71 tahun, akhirnya terpaksa melepaskan jawatannya selepas kalah tipis dalam undi percaya di parlimen kepada Naftali Bennett, 49 tahun.

Netanyahu yang memegang jawatan Perdana Menteri untuk tempoh 12 tahun,  kalah 50-60 kepada Bennett dalam undi percaya yang diadakan pada Ahad lalu. Bennet akan memegang jawatan tersebut untuk tempoh dua tahun, iaitu bermula hari ini hingga tahun 2023.  Selepas tempoh itu berakhir, Bennet akan digantikan oleh Yair Lapid, 57 tahun menerusi perjanjian dan gabungan yang telah dipersetujui oleh mereka.


Perbincangan Khas Raja-raja Melayu: Tujuh Perkara Digariskan

KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, hari ini berkenan berangkat menghadiri dan mempengerusikan Perbincangan Khas Raja-raja Melayu di Istana Negara. Menerusi kenyataan media yang dikeluarkan oleh Dato’ Indera Ahmad Fadil Shamsuddin, Datuk Pengelola Bijaya Diraja Istana Negara, setelah memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi kerajaan, maka Majlis Raja-Raja menggariskan tujuh perkara yang perlu diberikan keutamaan seperti yang berikut:


Calon Peperiksaan Awam Bakal Divaksin

Cadangan Kementerian Pendidikan Malaysia (KPM) agar murid yang menduduki peperiksaan awam diberikan keutamaan untuk divaksin telah dipersetujui oleh Jawatankuasa Petugas Khas Imunisasi COVID-19 (CITF) yang dipengerusikan oleh Menteri Penyelaras Program Imunisasi COVID-19 Kebangsaan, Khairy Jamaluddin.

Hari ini, Menteri Kanan Pendidikan, Datuk Dr. Radzi Jidin memaklumkan perkara tersebut  menerusi laman Facebook miliknya, dengan menjelaskan bahawa keputusan tersebut merupakan susulan kelulusan Bahagian Regulatori Farmasi Negara (NPRA) bagi penggunaan vaksin Pfizer-BioNTech untuk kanak-kanak berumur 12 tahun ke atas.

“Bagi vaksinasi guru, hingga kini lebih daripada 90 ribu orang guru telah menerima sekurang-kurangnya satu dos suntikan vaksin. KPM sentiasa komited untuk terus melakukan yang terbaik,” ujar Dr. Radzi yang turut berkongsi video ringkas Khairy memberikan penjelasan mengenai perkara berkenaan.

Data yang diterima daripada KPM mendapati sebanyak 357 ribu orang pelajar tingkatan lima dan 47 ribu orang guru yang mengajar pelajar tingkatan lima. “Anak-anak yang menghadapi peperiksaan awam perlu kembali ke sekolah untuk persediaan menghadapi peperiksaan. Kami bekerjasama dengan KPM dengan memberi tumpuan pada tahun peperiksaan terlebih dahulu dan untuk memberikan inokulasi kepada guru, kakitangan sokongan sekolah serta pelajar tahun peperiksaan,“ kata Khairy dalam forum tersebut.

Pada 16 Jun 2021,  penggunaan vaksin Comirnaty buatan Pfizer-BioNTech diluluskan untuk kegunaan golongan berusia 12 tahun dan ke atas menerusi Program Imunisasi COVID-19 Kebangsaan (PICK). Ketua Pengarah Kesihatan, Tan Sri Dr. Noor Hisham Abdullah menjelaskan bahawa kelulusan itu dipersetujui dalam mesyuarat Pihak Berkuasa Kawalan Dadah (PBKD) kali ke-359.


Situasi “Menang-Menang“ dalam Berhadapan dengan Pandemik COVID-19

Penularan kes COVID-19 yang terus meningkat dalam tempoh yang panjang memberikan impak terhadap ekonomi dunia dan juga kepada negara khususnya. Banyak sektor yang dilihat terkesan dan berhadapan dengan kekangan aliran tunai seperti sektor pelancongan, penerbangan, pengangkutan, pembinaan dan juga pendidikan.

Kerajaan turut mengumumkan Malaysia kehilangan kira-kira RM98 bilion punca pendapatan sepanjang bulan Mac hingga Mei 2020 rentetan penutupan banyak premis perniagaan. Sektor swasta merupakan penyumbang terbesar ekonomi negara kerana menawarkan lebih daripada 90 peratus peluang pekerjaan berbanding 10 peratus daripada sektor kerajaan. Justeru itu, ekonomi negara dilihat agak merosot kerana sepanjang pandemik, keupayaan sektor swasta dalam menyediakan pekerjaan baharu adalah terhad. Rekod Sistem Insurans Pekerjaan (SIP) turut menunjukkan sejumlah 28 774 orang pekerja telah hilang pekerjaan setakat 28 Mac 2021 dan data turut menunjukkan kumpulan golongan pekerja berusia antara 30 hingga 34 tahun ialah kumpulan yang paling dominan berhadapan dengan kehilangan pekerjaan.

Kebanyakan firma atau organisasi yang berskala kecil ataupun dikategorikan sebagai perniagaan tahap mikro berhadapan dengan kesukaran dalam mengurus aliran tunai. Bebanan dilihat seakan-akan bertambah apabila kerajaan telah menetapkan arahan kepada pihak majikan untuk terus membuat bayaran gaji penuh. Laporan Jabatan Statistik Malaysia menunjukkan ketika tempoh Perintah Kawalan Pergerakan, lebih 28.3 peratus syarikat menyatakan pendapatan bulanan yang diterima berkurangan sehingga melebihi 90 peratus. Pada masa yang sama, 70 peratus daripadanya turut memaklumkan simpanan yang ada mampu untuk bertahan bagi tempoh dua bulan sahaja. Jadi, adakah wajar bagi pihak majikan untuk terus membayar gaji penuh, walaupun syarikat tidak beroperasi?

Gaji merupakan antara komitmen terbesar sesebuah organisasi. Secara asasnya, bayaran gaji melibatkan purata yang agak tinggi iaitu antara 25 peratus hingga 35 peratus daripada kos operasi syarikat. Namun begitu, kos ini boleh menjangkau 50 peratus hingga 60 peratus bagi syarikat yang menyediakan servis perkhidmatan. Situasi sukar sebegini memerlukan penglibatan kedua-dua pihak ‒ majikan dan pekerja ‒ untuk sama-sama memastikan hak mereka terpelihara. Menurut Datuk Shamsuddin Bardan selaku Pengarah Eksekutif Persekutuan Majikan-majikan (MEF), situasi pandemik ini berlaku di luar jangkaan dan kawalan kedua-dua pihak. Beliau berpendapat perlulah ada formula “menang-menang” dengan cara pekerja dapat meneruskan kehidupan dan syarikat diberikan peluang untuk terus bernafas. Sebagai contoh, beliau mencadangkan majikan perlulah meneruskan membuat bayaran gaji kepada pekerja sekurang-kurangnya 12 hari gaji  kerana dalam Peraturan-peraturan Kerja (Faedah-faedah Penamatan dan Rentikerja Sentara 1980) dinyatakan, dalam tempoh 4 minggu berterusan jika syarikat gagal membuat bayaran gaji sekurang-kurangnya 12 hari, bererti pekerja telah ditamatkan perkhidmatan atau laid-off. Oleh itu, bayaran gaji minimum itu perlu dilakukan bagi memastikan hubungan pekerja-majikan masih wujud. Sekurang-kurangnya syarikat tidak perlu membayar gaji penuh dan pada masa yang sama pekerja juga masih lagi mempunyai pendapatan dan pekerjaan. Dalam situasi kritikal ini, pemberhentian kerja ternyata menjadi ketakutan utama dalam kalangan pekerja yang boleh memberikan kesan besar terhadap kelangsungan hidup.

Selain itu, arahan untuk bekerja dari rumah atau BDR juga sesuatu yang perlu difikirkan kerana memberikan manfaat kepada kedua-dua pihak. Hal ini dikatakan demikian kerana apabila pekerja BDR, tiada kos melibatkan perjalanan dan pengangkutan pekerja. Sementara bagi pihak majikan pula, kos utiliti seperti bil elektrik dan air serta kos penyelenggaraan dapat dikurangkan.  Situasi ini perlu dilihat semula dari sudut simpanan atau pengurangan kos yang boleh dijadikan manfaat bersama antara kedua-dua pihak. Di Jepun, syarikat Fujitsu antara contoh syarikat yang mengambil inisiatif dengan memanfaatkan simpanan yang boleh dibuat apabila pekerja diarahkan BDR. Syarikat tersebut telah mengecilkan ruang pejabat dan hasil atau pendapatan yang diperolehi digunakan untuk memberikan elaun tertentu kepada pekerja yang BDR. Ini ialah contoh keadaan “menang-menang” yang amat baik dan boleh dipraktikkan di Malaysia.

Dalam berhadapan dengan krisis kesihatan ini,  kerajaan turut memainkan peranan dengan berganding bahu membantu daripada pelbagai aspek dan dalam memastikan ekonomi negara terus dijana. Antara program yang diusahakan ialah program pengekalan pekerjaan (ERP) yang memperuntukkan bantuan sebanyak RM120 juta ‒ bantuan segera sebanyak RM600 dibayar kepada pekerja yang dicutikan oleh majikan. Kerajaan juga telah mewujudkan program subsidi upah yang merupakan penambahbaikan kepada program ERP dan bertujuan untuk membantu majikan yang terkesan kerana COVID-19 serta memastikan mereka mengekalkan pekerja dan meneruskan operasi syarikat.  Secara keseluruhannya, kerajaan telah memperuntukkan sejumlah RM15 bilion dalam program subsidi upah yang dianggarkan mampu untuk menampung dalam tempoh enam atau tujuh bulan.

Yang terkini, pada 1 Jun 2021, kerajaan turut mewujudkan program bantuan PEMERKASA Tambahan yang berjumlah RM40 bilion sebagai inisiatif terbaharu bagi meringankan beban rakyat berikutan pelaksanaan Perintah Kawalan Pergerakan (PKP). Bantuan ini turut merangkumi pemberian moratorium kepada perusahaan mikro dan perusahaan kecil dan sederhana yang tidak dibenarkan beroperasi dalam tempoh PKP.

Segelintir masyarakat berpendapat bahawa kerajaan perlu mempercepat segala bentuk bantuan kerana ramai yang hilang punca pendapatan sepanjang pandemik melanda negara. Sebilangan mereka turut juga mempersoalkan kemampuan kerajaan untuk memberikan peruntukan yang lebih besar, apatah lagi melihat negara luar, sebagai contoh kerajaan di United Kingdom, yang memberikan sehingga 80 peratus subsidi gaji. Sementara itu, di Singapura pula, kerajaan mereka memperuntukkan 75 peratus subsidi gaji. Namun demikian, atas banyak faktor lain yang perlu diutamakan, menyebabkan peruntukan terpaksa dihadkan.

Sementara itu, Felo Akademi Sains Malaysia, Datuk Dr. Madeline Berma turut menyuarakan kegusaran sekiranya kerajaan tidak mempunyai kewangan yang mencukupi untuk menampung pakej rangsangan ekonomi kepada rakyat. Beliau turut berpendapat walaupun bantuan sememangnya perlu diberikan kepada rakyat, namun bantuan kewangan hanya boleh diberikan untuk jangka masa yang pendek sahaja.

Berikutan dengan pengumuman pelaksanaan penutupan penuh sektor sosial dan ekonomi ataupun Sekatan Pergerakan Penuh (Total Lockdown) di seluruh negara yang bermula pada 1 Jun lalu, ternyata hal ini turut memberikan kesan yang amat besar kepada pendapatan perniagaan. Keputusan ini bertujuan untuk mengurangkan pergerakan orang ramai dan diyakini mampu untuk mengurangkan jumlah daripada 15 juta pekerja menjadi 1.5 juta orang yang keluar bekerja. Menteri Kanan Keselamatan, Dato’ Sri Ismail Sabri Yaakob turut mengumumkan sebanyak  17 sektor yang dibenarkan beroperasi iaitu sektor makanan dan minuman, perkhidmatan kesihatan, serta perkhidmatan keselamatan yang merangkumi kebajikan, namun kerancakan ekonomi dan tahap keyakinan di pasaran masih lemah, termasuklah pasaran dalam dan luar negara.

Untuk mengembalikan kerancakan ekonomi bukanlah satu usaha yang mudah, apatah lagi melihatkan kewujudan varian baharu yang bermutasi dan berlaku penularan jangkitan dengan pantas, perkara ini turut merencatkan tahap keyakinan rakyat terhadap ekonomi dan pasaran. Keyakinan pengguna terhadap pasaran penting kerana mereka akan menyokong, berbelanja, dan seterusnya kerancakan ekonomi dapat terus dijana.

Dalam keadaan kritikal ini, kebenaran yang diberikan kepada syarikat untuk terus beroperasi dan tidak gulung tikar ialah keputusan yang sangat relevan dalam usaha memastikan ekonomi negara terus bergiat aktif. Majikan dan pekerja hendaklah bersama-sama mencari jalan untuk beroperasi dalam norma baharu dan kebiasaan baharu ini. Jika sebelum ini, simpanan yang ada mampu untuk bertahan sehingga tempoh dua bulan sahaja, jadi kesepakatan dan perbincangan perlulah dibuat untuk bersama-sama mencari alternatif bagaimanakah dana itu boleh dipanjangkan sehingga empat, enam atau sembilan bulan. Perkara ini sejajar dengan pernyataan Perdana Menteri Malaysia ketika mengumumkan bantuan PRIHATIN, apabila beliau turut mencadangkan perbincangan kedua-dua pihak amat digalakkan untuk mendapatkan kesepakatan yang lebih praktikal. Inilah norma baharu yang perlu difikirkan yang boleh memelihara kebajikan pekerja mahupun majikan.


Program Pengembangan Bahasa Melayu Bakal Dilaksanakan di IPT Negara ASEAN

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan Simposium Pengantarabangsaan Bahasa Melayu yang diadakan pada 22 Mei 2022 hingga 24 Mei 2022, Institut Alam dan Tamadun Melayu (ATMA), Universiti Kebangsaan Malaysia (UKM) dengan kerjasama Pejabat Perdana Menteri dan Dewan Bahasa dan Pustaka (DBP) telah mengadakan Sidang Meja Bulat Wakil-wakil ASEAN untuk Program Pengembangan Bahasa Melayu di Institusi Pengajian Tinggi (IPT) Negara-negara ASEAN, bertempat di Hotel Four Points by Sheraton, pada pukul 8.15 malam tadi.

Sidang Meja Bulat ini menampilkan syarahan khas tentang bahasa Melayu oleh Yang di-Pertua Dewan Negara dan Pengasas Yayasan Budi, Yang Berhormat Senator Tan Sri Dato’ Seri Utama Dr. Rais Yatim, selain menghimpunkan lebih 35 orang tokoh ilmuwan dan pemimpin IPT dari Malaysia, serta wakil dari negara ASEAN seperti Indonesia, Singapura, Brunei Darussalam, Filipina dan Kampuchea.

Menerusi syarahan yang bertajuk “Biduk Lalu, Kiambang Bertaut” yang disampaikan, Yang Berhormat Senator Tan Sri Dato’ Seri Utama Dr. Rais berkata, “Daripada tajuk ini, hasratnya adalah untuk untuk menjadikan bahasa Melayu sebagai bahasa kedua ASEAN.”

Biduk lalu, kiambang bertaut bererti apabila biduk berlalu di sawah yang berair dalam, maka kiambang akan bertaut. Hal ini bermakna, Malaysia, Indonesia dan negara ASEAN walau apa-apa juga keadaan akan tetap bertaut apabila ‘biduk’ sudah berlalu. Dalam hal ini, kita harus mencari jalan untuk menjadikan bahasa Melayu sebagai bahasa kasih sayang dan perpaduan antara kita. Maka itu, obor yang harus dihidupkan ialah obor semangat, obor perbuatan, obor penyatuan dan obor pelaksanaan dasar kita.

Menurut kenyataan Pejabat Pengarah ATMA UKM, jaringan yang terjalin melalui Sidang Meja Bulat ini akan membuka ruang kolaborasi dari aspek pengajaran, penyelidikan, penerbitan dan kegiatan yang berkaitan dengan pengembangan bahasa Melayu di IPT negara-negara ASEAN.

Bagi tujuan itu, beberapa cadangan inisiatif jangka masa pendek dan panjang dibincangkan dalam Sidang Meja Bulat ini seperti pembentukan ahli panel penggubal sukatan kursus, merancang penggubalan Ujian Tara Bahasa Melayu yang standard, penubuhan pangkalan program pengembangan bahasa Melayu di IPT negara ASEAN, selain merancang program terjemahan dan adaptasi karya ilmu dalam bahasa Melayu kepada bahasa lain di negara ASEAN dan juga sebaliknya untuk maksud pertukaran ilmu dan kearifan tempatan negara masing-masing.

“Perancangan Program Pengembangan Bahasa Melayu di IPT Negara-negara ASEAN ini pastinya akan disusun dan disinergikan mengikut kesesuaian tenaga pengajar dan pelajar, iaitu kelompok yang mempunyai asas bahasa Melayu dan kelompok yang tidak mempunyai asas bahasa Melayu,” jelas Pengarah ATMA, UKM.

Yang turut hadir dalam Sidang Meja Bulat tersebut ialah Timbalan Ketua Setiausaha (Dasar) Kementerian Pengajian Tinggi, YBhg. Dato’ Dr. Megat Sany Megat Ahmad Supian; Ketua Pengarah DBP, YBhg. Datuk Abang Sallehuddin Abg. Shokeran; Timbalan Naib Canselor (Jaringan Industri, Alumni dan Masyarakat) UKM, YBhg. Profesor Dato’ Dr. Norazah Mohd Nordin; wakil ASEAN, agensi dan IPT; serta barisan pemerhati dari dalam dan luar negara yang antaranya termasuklah YBhg. Profesor Emeritus Dr. Dustin Cowell dari Wisconsin University; YBhg. Profesor Karl Alexandar Aadelar dari University of Melbourne; YBhg. Profesor Dr. James T. Collins yang kini Profesor Antarabangsa Tersohor, Institut Kajian Etnik UKM; YBhg. Profesor Ismeth Fanany selaku Profesor Kehormat, Deakin University, Australia; dan YBrs. Dr. Surya Suryadi dari Leiden University.


Pengambilan Khas Guru oleh KPM

Putrajaya – Kementerian Pendidikan Malaysia (KPM) akan melaksanakan pengambilan guru secara sekali beri (one-off) bagi memastikan masalah kekurangan guru di seluruh negara sejak sekian lama dapat diatasi dalam tempoh masa yang singkat.

Menurut Menteri Kanan Pendidikan, Datuk Dr. Radzi Jidin, antara cabaran utama bagi pengambilan guru di Malaysia pada masa ini adalah kekurangan bekalan calon guru Institut Pendidikan Guru (IPG) dan ketidakpadanan opsyen mata pelajaran.

“KPM memerlukan sejumlah guru untuk mata pelajaran tertentu, tetapi bekalan guru yang ada untuk mata pelajaran tersebut amat terhad. Sebaliknya, bekalan guru untuk mata pelajaran lain yang opsyen telah penuh dan lebih ramai. Disebabkan ketidakpadanan ini, maka agak sukar untuk KPM mengambil guru-guru baharu untuk mengisi kekosongan jawatan guru yang wujud,” ujar Dr. Radzi pada hari ini menerusi sidang media yang berlangsung secara dalam talian, pada pukul 10.00 pagi.

Dr. Radzi berkata, Sabah dan Sarawak merupakan negeri yang mempunyai jumlah kekurangan guru yang tertinggi, diikuti oleh Selangor dan Johor, bahkan peratusan pengisian kekosongan jawatan guru di Sabah dan Sarawak amat rendah berbanding dengan negeri lain.

“Bagi kategori sekolah rendah, mata pelajaran yang mencatatkan jumlah kekurangan guru yang tinggi ialah Bahasa Inggeris, Sejarah, Pendidikan Khas, Pendidikan Agama Islam serta Teknologi Maklumat dan Komunikasi. Bagi kategori sekolah menengah pula, terdapat lima mata pelajaran, iaitu Bahasa Melayu, Bahasa Inggeris, Pendidikan Khas, Pendidikan Agama Islam serta Reka Bentuk dan Teknologi,” kata Dr. Radzi.

Melalui kajian yang dilakukan secara mendalam, terdapat keperluan untuk mewujudkan kluster opsyen mata pelajaran. Melalui pendekatan ini, KPM akan menyusun kelayakan dan kelulusan bakal calon guru berdasarkan kluster tertentu bagi membolehkan ruang ataupun sumber bekalan guru menjadi lebih luas dan membolehkan KPM memilih calon yang berkelayakan untuk opsyen yang diperlukan. Seterusnya ialah pelaksanaan kepelbagaian kaedah pelantikan yang dibuat berdasarkan satu pendekatan yang holistik.

Dr. Radzi turut berkata, KPM dan Suruhanjaya Perkhidmatan Pendidikan (SPP) akan bekerjasama untuk menyediakan panel penemu duga, logistik dan keurusetiaan bagi membolehkan pelaksanaan pengambilan khas guru secara sekali saja yang berjumlah 18 702 orang pegawai perkhidmatan pendidikan gred DG 41 dapat disempurnakan dalam tempoh masa yang singkat bagi memastikan isu kekurangan guru dapat diselesaikan dan tidak berulang semula pada masa hadapan.

“Di samping itu, pengambilan khas guru ini dapat membuka ruang dan peluang pekerjaan kepada para graduan universiti yang berminat menjadi guru dan mengajar. Iklan pengambilan khas guru secara sekali saja ini akan dikeluarkan oleh SPP pada 7 Julai 2021 dan penempatan secara berperingkat-peringkat akan dilaksanakan bermula pada Oktober 2021,” jelas Dr. Radzi.

Untuk menonton sidang media penuh, sila layari FB DBP.


NUTP Sambut Baik Pengumuman Pengambilan Khas Guru

Untuk mendapatkan maklumat terkini, ikuti kami melalui Telegram

Menteri Kanan Pendidikan, Datuk Dr. Radzi Jidin, mengumumkan khabar gembira apabila  kerajaan bersetuju membuat pengambilan khas guru secara sekali beri (one-off) sebagai penyelesaian kepada isu kekurangan guru yang berlarutan sejak sekian lama. Menerusi sidang medianya yang diadakan secara dalam talian pada pagi tadi, Dr. Radzi menjelaskan bahawa pengambilan khas tersebut merupakan kolaborasi strategik antara Kementerian Pendidikan Malaysia (KPM); Jabatan Perkhidmatan Awam (JPA), iaitu yang bertanggungjawab membuat kelulusan khas pengisian jawatan; dan Suruhanjaya Perkhidmatan Pendidikan (SPP) yang bertindak sebagai pihak berkuasa melantik dalam perkhidmatan pelajaran.

Ternyata pengumuman Menteri Pendidikan itu turut mendapat perhatian Kesatuan Perkhidmatan Perguruan Kebangsaan Malaysia (NUTP) yang menganggapnya sebagai pengumuman yang membawa makna yang cukup besar kepada warga pendidik di seluruh negara. Menurut Presiden NUTP, Aminuddin Awang, pengumuman tersebut memberikan sinar baharu kepada dunia pendidikan negara dan kelegaan kepada warga pendidik apabila masalah terbesar dalam pendidikan itu akhirnya akan dapat diselesaikan.

“Dalam keadaan pandemik yang masih melanda negara dan kekangan kewangan yang dihadapi oleh kerajaan, kita amat bersyukur dengan pengumuman yang dibuat oleh Menteri Pendidikan. Sememangnya, inilah yang dinanti-nantikan oleh semua warga pendidik. Pengumuman ini cukup bermakna untuk kita,” ujar Aminuddin kepada Dewan Masyarakat.

Oleh itu, tambah Aminuddin, bakal guru yang berjaya menjawat jawatan ini kelak perlu memberikan komitmen yang tinggi dan menggalas tugas ini dengan membuktikan kepada negara bahawa peluang yang diberikan oleh kerajaan ini tidak akan disia-siakan.

“Mereka perlu membuktikan bahawa meskipun tempoh pengambilan mereka agak singkat, iaitu pada Julai 2021 dan penempatan mereka akan bermula Oktober 2021, namun mereka layak untuk bergelar pendidik. Kita tidak mahu ada yang mempertikaikan kualiti dan kebolehan mereka pada masa akan datang. Maka itu, mereka perlu ada minat yang mendalam dan usaha yang berterusan untuk beradaptasi dengan dunia pendidikan yang semakin mencabar, khususnya kebiasaan baharu dan mengasah kebolehan untuk melaksanakan Pengajaran dan Pembelajaran di Rumah (PdPR).  Ingatlah, peluang emas sebegini tidak pernah ditawarkan oleh kerajaan, maka gunakanlah dengan sebaik-baiknya kerana seorang pendidik tugasnya adalah untuk melakar masa hadapan sesebuah negara, jadi tanggungjawab itu perlu ditunaikan dengan sebaik-baiknya,” jelas Aminuddin.

Selain itu, Aminuddin turut mengingatkan calon guru agar bersedia untuk ditempatkan di kawasan luar bandar khususnya di Sabah dan Sarawak. Hal ini dikatakan demikian kerana apabila KPM mengumumkan kekurangan guru tertinggi mengikut negeri, maka calon perlu menyedari bahawa KPM telah mengkaji perkara tersebut secara terperinci dan mempunyai data yang tepat tentang kekurangan guru yang melibatkan empat negeri utama, iaitu Sabah, Sarawak, Selangor dan Johor.

“Apabila mereka terpilih menjadi guru kelak dan ditempatkan di luar bandar, mereka perlu berlapang dada untuk menerimanya. Mereka perlu meletakkan tanggungjawab mendidik anak bangsa itu pada kedudukan yang tertinggi dengan sanggup berkhidmat di mana-mana kawasan yang telah ditetapkan,” ujar Aminuddin.

Lebih menarik lagi, Aminuddin percaya bahawa pengumuman kerajaan ini bukan sahaja akan menyelesaikan isu kekurangan guru, malah lebih penting dapat mengatasi masalah ketidakpadanan opsyen mata pelajaran yang dialami oleh guru sejak sekian lama. Oleh itu, apabila sebanyak 18 702 orang guru mengisi kekosongan sebagai guru mata pelajaran Bahasa Melayu, Bahasa Inggeris, Pendidikan Khas, Pendidikan Agama Islam dan Reka Bentuk & Teknologi –  sekolah menengah. Begitu juga dengan guru sekolah rendah yang melibatkan mata pelajaran Bahasa Inggeris, Sejarah, Pendidikan Khas, Pendidikan Agama Islam dan Teknologi Maklumat & Komunikasi, maka NUTP percaya bebanan guru pasti akan dapat dikurangkan dan kualiti guru serta kemenjadian murid akan mampu dicapai selaras dengan Pelan Pembangunan Pendidikan Malaysia 2013-2025.

Berikut merupakan tujuh perkara penting yang diperincikan oleh Dr. Radzi  dalam sidang medianya:


Integriti Mengukuhkan Jati Diri Warga Kerja

Putrajaya – Lebih daripada 1500 orang warga kerja Jabatan Kastam Diraja Malaysia (JKDRM) berjaya memanfaatkan tempoh bekerja dari rumah (BDR) dengan mengikuti taklimat integriti yang disampaikan oleh Persatuan Pegawai Integriti Bertauliah Malaysia (ACeIO) yang berlangsung pada hari ini.

Program yang diadakan secara dalam talian itu membuktikan bahawa pandemik COVID-19 yang melanda negara bukanlah alasan kepada ahli ACeIO untuk tidak meneruskan usaha pembudayaan integriti dalam masyarakat. Pendekatan secara lebih berstrategik dengan penyesuaian mengikut kebiasaan baharu dan norma baharu terus diterokai dalam menyampaikan maklumat berkaitan dengan pengurusan integriti.

Selain warga kerja JKDRM, ACeIO juga menyediakan program taklimat bersiri secara dalam talian dengan warga kerja Mahkamah Persekutuan Malaysia. Taklimat ini diadakan mengikut zon dan disertai oleh semua lapisan warga termasuklah hakim, majistret dan pendaftar mahkamah.

Oleh itu, ACeIO merakamkan setinggi-tinggi penghargaan dan tahniah kepada Ketua Hakim Negara, Tun Tengku Maimun Tuan Mat dan Ketua Pengarah Kastam, Dato’ Sri Abdul Latif Abdul Kadir atas sokongan serta penyediaan platform program interaktif ini untuk dijayakan bersama-sama ACeIO.

ACeIO juga turut merakamkan setinggi-tinggi penghargaan dan terima kasih kepada Dewan Bahasa dan Pustaka (DBP) yang membuka ruang untuk perkongsian paparan integriti menerusi JendelaDBP.